Peruntukkan RM200,000 periksa kesihatan mata anak Selangor
Oleh MOHAMAD NAUFAL MOHAMAD IDRIS

26 November 2021, 5:45 pm
SHAH ALAM – Kerajaan negeri memperuntukkan sebanyak RM200,000 bagi tujuan pemeriksaan kesihatan mata anak-anak di seluruh Selangor.
Menteri Besar Selangor, Datuk Seri Amirudin Shari berkata, fasa pandemik Covid-19 juga telah memaksa anak-anak kita di seluruh negara menjalani pengajian dan kelas akademik mereka secara maya.
“Terdapat dalam kalangan anak-anak yang terpaksa berhadapan dengan komputer atau alat peranti masing-masing selama berjam-jam setiap hari demi memastikan mereka tidak ketinggalan dalam mengikuti kelas mahupun melaksanakan tugasan masing-masing secara dalam talian.
“Kerajaan Negeri mengambil perhatian serius terhadap tahap kesihatan mata anak-anak ini, yang sememangnya kelas di dalam talian memerlukan mereka memberi fokus di luar kebiasaan berbanding kelas pengajian secara fizikal,” katanya ketika membentangkan Belanjawan Selangor 2022, hari ini.
Beliau turut memberitahu, sebanyak RM1 juta telah diperuntukkan bagi tujuan meneruskan misi pengurusan kesihatan mental bagi tahun 2022.
Ujarnya, ini adalah bagi memastikan kelangsungan inisiatif perkhidmatan dalam talian Selangor Mental Sihat.

“Kerajaan negeri juga akan meneruskan program bantuan nutrisi makanan kanak-kanak yang dinamakan sebagai Anak Selangor Anak Sihat (ASAS) pada tahun depan dengan peruntukan berjumlah RM1 juta.
“Ini akan memberi manfaat kepada sehingga 700 kanak-kanak bagi tempoh 10 bulan. Langkah ini selaras hasil kajian National Health and Morbidity Survey (NHMS) pada tahun 2016 mendapati 1 daripada lima kanak-kanak di Malaysia di bawah umur lima tahun mengalami masalah bantut,” jelasnya. -K! ONLINE


Ingatkan siakap, sotong dan sayur sahaja mahal
Oleh KOSMO!

26 November 2021, 4:46 pm
PETALING JAYA – Tular sebuah video di dalam media sosial berkenaan seorang wanita yang terkejut apabila melihat tiket ‘parking’ keretanya dipercayai di sebuah pusat membeli belah telah mencecah sehingga ribuan ringgit.
Melalui perkongsian video oleh @airaazmi20 di laman aplikasi TikTok, wanita itu memasukkan tiket parkir tersebut di mesin pembayaran tiket dan harga yang perlu dibayar ialah sebanyak RM 1054.
Berdasarkan video berdurasi 13 saat itu, difahamkan wanita berkenaan sebenarnya telah tersimpan tiket itu selama sebulan selepas palang parkir di pusat membeli belah itu tidak berfungsi dahulu.
Susulan perkongsian itu, rata-rata pengguna media sosial memberikan pelbagai reaksi dan orang ramai masih mempersoalkan bagaimana kereta wanita itu boleh keluar dari kawasan tersebut walaupun sudah dijelaskan.
“Dulu kad pernah hilang, adik jadi mangsa jalan kaki pergi ambil tiket baru, tetiba percuma sebab tak sampai satu jam walhal dah berjam-jam dalam ‘mall’,” kata @Badariah Isa.
“Otak saya tak boleh fikir, macam mana kereta dia boleh keluar dari tempat itu dah dekat tiga jam saya tengok video ini,” ujar @Cenonetecah.

“Ingatkan harga Siakap sahaja mahal, ini harga parking pun sama-sama naik,” @Siti Khatijah.
Sehingga kini, perkongsian tersebut meraih lebih 565,400 tontonan dan 23,400 tontonan di dalam TikTok – K! ONLINE.


Pesta naik harga sayur di Melaka
Oleh DIYANATUL ATIQAH ZAKARYA

26 November 2021, 5:03 pm
MELAKA – Harga pasaran sayur di negeri ini terus meningkat mencecah lebih separuh harga susulan bekalan makanan import itu berkurangan akibat perubahan cuaca pada musim tengkujuh dan kos pengangkutan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, hasil tinjauan dilaksanakan penguat kuasa mendapati, beberapa jenis sayuran mengalami peningkatan harga sehingga 50 peratus.
Ujarnya, antara sayur yang meningkat harga ialah brokoli, cili merah, sawi dan kobis dengan anggaran kenaikan antara RM2 sehingga RM4 sekilogram.
“Hasil pemantauan dijalankan mendapati berlaku kenaikan harga jualan sayur-sayuran yang disebabkan beberapa faktor termasuk bekalan import yang berkurangan sehingga 60 peratus ketika ini.
“Cuaca hujan pada musim tengkujuh dan sejuk melampau dialami negara pengeluar serta kenaikan kos pengangkutan juga menyumbang kepada kenaikan harga sayuran yang mencecah 50 peratus atau sehingga RM4 sekilogram,” katanya dalam satu kenyataan tadi. -K! ONLINE


Dua muka lama, lapan muka baharu barisi Exco Melaka
Oleh KOSMO!

26 November 2021, 5:39 pm
Oleh AMRAN MULUP
MELAKA – Dua muka lama dan lapan muka baharu membarisi senarai 10 Ahli Majlis Mesyuarat Kerajaan Negeri (Exco) yang dibentuk selepas Barisan Nasional (BN) memenangi Pilihan Raya Negeri (PRN) Melaka.
Ketua Menteri, Datuk Seri Sulaiman Md. Ali yang juga Ahli Dewan Undangan Negeri (ADUN) Lendu memegang portfolio Jawatankuasa Perancang Ekonomi, Kewangan, Pembangunan Tanah, Agensi Berkaitan Kerajaan (GLC) dan Hal Ehwal Agama.
Dua muka lama ialah ADUN Rembia, Datuk Muhammad Jailani Khamis yang memegang jawatan lamanya iaitu Pengerusi Jawatankuasa Pelancongan, Warisan dan Kebudayaan manakala ADUN Ayer Molek, Datuk Rahmad Mariman bertukar portfolio kepada Jawatankuasa Kerja Raya, Pengangkutan, Kemudahan Awam, Infrastruktur dan Pengurusan Banjir negeri.
Mengetuai lapan muka baharu ialah Pengerusi Badan Perhubungan UMNO Melaka yang juga ADUN Tanjung Bidara, Datuk Seri Ab. Rauf Yusoh dengan mempengerusikan Jawatankuasa Perindustrian, Pelaburan dan Pembangunan Usahawan manakala ADUN Serkam, Datuk Zaidi Attan pula dengan portfolio Jawatankuasa Perumahan, Kerajaan Tempatan dan Alam Sekitar.
Turut tersenarai ADUN Telok Mas yang juga Ketua UMNO Bahagian Kota Melaka, Datuk Abdul Razak Abdul Rahman sebagai Pengerusi Jawatankuasa Pembangunan Luar Bandar, Pertanian dan Industri Asas Tani; ADUN Gadek, VP. Shanmugam memegang Jawatankuasa Pembangunan Belia, Sukan dan Badan Bukan Kerajaan (NGO) serta ADUN Pengkalan Batu, Datuk Kalsom Nordin dengan portfolio Jawatankuasa Hal Ehwal Wanita, Pembangunan, Keluarga dan Kebajikan.

Tiga lagi muka baharu ialah ADUN Merlimau, Dr. Muhamad Akmal Saleh menjawat portfolio Jawatankuasa Kesihatan dan Anti Dadah yang sebelum ini disandang Rahmad; ADUN Paya Rumput, Datuk Rais Yasin pula sebagai Pengerusi Jawatankuasa Pendidikan dan Teknologi manakala ADUN Machap Jaya, Ngwe Hee Sem memegang portfolio Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna
Sulaiman berkata, barisan Exco yang dibentuk adalah yang terbaik untuk tempoh lima tahun akan datang.
“Mereka mampu menggalas tanggungjawab dan merealisasikan Aku Janji dan manifesto Kestabilan Demi Kemakmuran yang ditawarkan untuk rakyat di negeri ini selepas BN menang dalam PRN,” katanya ketika sidang akhbar di Seri Negeri, Ayer Keroh di sini hari ini. – K! ONLINE


Bintang Melaka United naik helikopter selepas akad nikah
Oleh KOSMO!

26 November 2021, 5:25 pm
Oleh MOHD. FITRIE MUHAMAD
PEMAIN pertahanan Melaka United, Akmal Md Zahir muncul pemain kedua di negara ini yang menerima layanan ‘kelas A’ apabila terbang menaiki helikopter untuk bersama pasukan bagi menghadapi separuh akhir Piala Malaysia malam ini.
Akmal dan pasangannya selamat mendarat di Padang 10 Wisma MUSA, Kompleks Sukan Hang Jebat sekitar pukul 2.50 petang menaiki helikopter dari Sungai Siput, Perak selepas selesai majlis akad nikah.
Ketua Pegawai Eksekutif Melaka United, Datuk Seri Justin Lim berkata, inisiatif itu diambil bagi mengelak sebarang masalah kepada pasukan.
“Akad nikah tidak boleh ditukar dan sebab itu kita aturkan helikopter kepadanya supaya tidak ada apa-apa masalah.
“Apatah lagi ini tahun ke-100 Piala Malaysia dan kita mesti buat apa saja demi Melaka.

“Apa pun halangan, mesti ada solusinya,” katanya ketika dihubungi sebentar tadi.
Pada edisi 2003, Haris Safwan Kamal muncul pemain pertama menaiki penerbangan khas untuk membawanya ke Kangar, Perlis selepas selesai peperiksaan akhir semester pertama Universiti Malaya (UM).
Ketika itu, pasukan diwakili Haris, MPPJ begitu menagih khidmatnya bagi berdepan Perlis di Stadium Tuanku Syed Putra, Kangar, juga bagi perlawanan kedua separuh akhir Piala Malaysia. – K! ONLINE


26,000 unit kediaman pesisir Sungai Klang siap 2030
Oleh MOHAMAD NAUFAL MOHAMAD IDRIS

26 November 2021, 5:19 pm
SHAH ALAM – Sebanyak 26,000 unit kediaman akan dibangunkan di pesisir Sungai Klang yang dijangka siap menjelang 2030.
Menteri Besar Selangor, Datuk Seri Amirudin Shari berkata, daripada jumlah itu sebanyak 50 peratus atau 13,000 unit adalah melibatkan pembangunan kediaman mampu milik.
“Konsep baru kediaman mampu milik akan diperkenalkan berkeluasan 83.6 meter persegi dengan 3+2 buah bilik serta empat bilik air lengkap dengan ciri ‘dual-key concept’.
“Pemilik kediaman boleh menyewakan sebahagian bilik yang tidak digunakan untuk menjana pendapatan tambahan. Ini secara tidak langsung dapat membantu rakyat kategori B40 dan M40 dalam mendepani kos sara hidup yang semakin mencabar di kawasan bandar,” katanya ketika membentangkan Belanjawan Selangor 2022, hari ini.
Menurut beliau, seluas 242.8 hektar tanah kerajaan telah dikenalpasti di sepanjang 56 kilometer jajaran Sungai Klang yang akan dibangunkan dalam tempoh lapan hingga sepuluh tahun akan datang.
Tambah Amirudin, bagi tahun depan, Landasan Lumayan Sdn. Bhd melalui syarikat bersekutunya iaitu Landasan Lumayan Berjaya Sdn Bhd akan melancarkan pembinaan 2,000 unit kediaman mampu milik dan 1,400 unit kediaman harga bebas dengan anggaran nilai pembangunan kasar (GDV) berjumlah RM1 billion.

“Pembangunan lestari yang digarap melalui Projek Gerbang Maritim Selangor (SMG) tidak hanya menumpukan aspek ekonomi dan alam sekitar, sebaliknya menitikberatkan faktor kebolehidupan dan keselesaan rakyat terutamanya kategori B40 dan M40,” katanya. -K! ONLINE


Senyum, sebut nama antara layanan staf ‘gomen’ pada pelanggan
Oleh AMREE AHMAD

26 November 2021, 4:12 pm
PUTRAJAYA – Kerap sebut nama pelanggan dan perlu pandang mata atau muka pelanggan antara 14 layanan petugas barisan hadapan terutama kaunter kerajaan yang perlu diamalkan.
Demikian intipati terkandung dalam buku terbaharu Panduan Layanan Perkhidmatan Pelanggan Sektor Awam yang akan diguna pakai kakitangan terbabit apabila berdepan orang ramai.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, ia sejajar budaya kerja berfokuskan pelanggan, fleksibel, berinovasi, berintegriti dan profesional.
Mohd. Khairul (kiri) ketika melancarkan buku Panduan Layanan Perkhidmatan Pelanggan Sektor Awam secara maya di Putrajaya, hari ini. – Foto ihsan JPA
“Melalui kerangka agenda reformasi ini diharapkan perkhidmatan awam menjadi entiti bersatu dan boleh dipercayai untuk menyampai dan menzahirkan agenda nasional kerajaan,” kata beliau.
Buku itu diterbitkan Bahagian Penyelidikan, Perancangan dan Dasar, Jabatan Perkhidmatan Awam (JPA) berdasarkan rumusan daripada sembilan pekeliling sejak 1991 hingga 2008 lalu.


Twitter catat lebih lapan juta ciapan berkaitan percutian Asia Tenggara
Oleh ALWANI ZAFIRAH

26 November 2021, 3:06 pm
PETALING JAYA – Ciapan berkaitan topik percutian di Asia Tenggara menunjukkan peningkatan apabila jumlah hantaran dibuat oleh pengguna Twitter melebihi lapan juta ciapan baru-baru ini.
Ciapan itu meliputi pelbagai topik berkaitan percutian antaranya ulasan pelanggan, soalan tentang pembelian barang selain informasi lain di seluruh Asia Tenggara.
Menerusi hasil kajian dilakukan oleh Twitter, sebanyak 48 peratus rakyat Malaysia mendapat inspirasi percutian menggunakan laman media sosial tersebut.
“Walaupun terdapat prosedur operasi standard (SOP) yang ketat di seluruh negara, pembelian semasa musim percutian masih dapat dibuat di atas talian dan juga di Twitter.
“Semangat musim percutian tidak pernah redup di Twitter, bahkan perbualan tersebut semakin banyak dan meriah,” katanya dalam satu kenyataan hari ini.
Katanya, faktor yang mencetuskan peningkatan perbualan berkaitan percutian di Malaysia adalah tawaran promosi istimewa akhir tahun daripada pelbagai jenama.

“Ia turut merangkumi tawaran daripada penerbitan media bertemakan Krismas dengan melibatkan selebriti dan saluran televisyen serta jangkaan tahun depan.
“Sementara itu, sebanyak 51 peratus rakyat Malaysia masih berhati-hati untuk berkumpul secara ramai selain berharap untuk menyambut musim percutian walaupun tidak melibatkan jumlah penglibatan ramai,” ujarnya. – K! ONLINE


Guru sambilan rugi RM140,000 ditipu ‘pegawai polis’
Oleh MOHAMAD FAIZAL HASHIM

26 November 2021, 3:33 pm
JOHOR BAHRU – Seorang guru sambilan wanita mengalami kerugian RM140,000 ditipu oleh dua ‘pegawai polis’ sebagai bayaran untuk mengurangkan hukuman terhadap abangnya yang disabit kes berkaitan dadah.
Ketua Polis Daerah Johor Bahru Selatan, Asisten Komisioner Raub Selamat berkata, mangsa berusia 38 tahun itu menyedari dirinya ditipu setelah suspek meminta membuat bayaran tambahan RM50,000 selepas beberapa hari membuat pemindahan wang.
Raub Selamat
Beliau berkata, pihaknya telah menerima laporan polis dibuat mangsa pada pukul 12.52 tengah hari memaklumkan ditipu dua suspek yang menyamar sebagai pegawai polis, kelmarin.
Katanya, kejadian berlaku pada 11 November lalu ketika mangsa berada di rumah telah didatangi oleh seorang suspek lelaki menaiki sebuah kereta yang mempunyai lambang polis.
“Suspek itu kemudiannya meminta pengesahan sama ada wanita itu mengenali individu bernama Woon Kim Foo iaitu abang kepada mangsa yang telah ditahan kerana disyaki terlibat dalam kes pengedaran dadah.
“Semasa kejadian, suspek itu telah mengarahkan mangsa untuk berhubung dengan seorang lelaki iaitu suspek kedua yang dikenali sebagai Tuan Nazri dari Ibu Pejabat Polis Kontinjen (IPK) Johor di talian 016-4420728,”katanya di sini hari ini. -K! ONLINE


Tanggungan suami jika cerai tanpa laknat hasil isteri curang
Oleh KOSMO!

26 November 2021, 3:36 pm
PETALING JAYA – Jika suami menceraikan pasangannya tanpa sumpah li’an atau laknat maka hasil anak dari isteri curang masih boleh di ‘nasab’ (bin) pada suami walaupun sudah berpisah.
Peguam Syarie dan Konsultan Perundangan Islam, Fahmi Ramli berkata, jika sesebuah pasangan itu bercerai tanpa sumpah laknat anak itu boleh menjadi tanggungan suami.
“Cerai biasa ini kesannya adalah anak tersebut masih lagi boleh di ‘nasab’ kepada suami walaupun sudah bercerai, kerana dia tidak menafikan itu adalah anak dia.
“Kalau mengikut sisi hukum syarak mesti lakukan sumpah laknat yang kita menuduh isteri telah berzina dengan lelaki lain, kerana bila ada sumpah macam itu automatik terputus ikatan perkahwinan selamanya,” katanya dalam Facebook.
Tambahnya lagi, jika sumpah itu dilakukan anak tersebut tidak boleh dinafkahkan dan tidak akan mendapat harta pusaka tetapi jika sebaliknya berlaku hasil kandungan itu masih layak menerima seperti anak sah taraf.
“Jika dah di sumpah laknat, anak itu tak boleh dinafkahi, tak dapat harta pusaka kalau kanak-kanak itu perempuan bekas suami itu tidak layak untuk menjadi wali pada anak zina itu.

“Tetapi jika penceraian yang berlaku itu biasa tanpa sebarang sumpah laknat, lelaki tersebut perlu memberikan nafkah dan layak untuk mendapatkan harta pusaka seperti biasa,” ujarnya.
Terdahulu Kosmo! melaporkan tentang hasil hubungan isteri curang bersama individu lain bukanlah tanggungjawab pasangan bersama jika si suami itu tidak mengiktiraf status anak tersebut. – K! ONLINE.


Cahaya buat pesakit kanser payudara
Oleh MUHAMMAD FARID AHMAD TARMIJI

26 November 2021, 3:45 pm
BAGI golongan wanita, kanser payudara merupakan satu penyakit yang membawa mimpi ngeri buat mereka.
Ini kerana, jika didiagnosis berhadapan dengan masalah itu, kehidupan mereka pasti akan berubah 360 darjah dan perlu menjalani beberapa prosedur rawatan.
Di Malaysia sendiri, kira-kira satu daripada 19 wanita berisiko berhadapan dengan penyakit kanser payudara.
Dalam pada itu, lebih 60 peratus mereka yang berhadapan dengan penyakit ini telah didiagnosis berada pada tahap lanjutan.
Bagi pesakit yang didiagnosis berada pada tahap lanjutan sering kali membuatkan mereka berasa putus asa berikutan persepsi umum mengatakan, peluang untuk sembuh agak tipis.
Namun sebenarnya, dengan kemajuan dalam bidang perubatan perkara ini masih mempunyai peluang untuk diatasi.

Konsultan onkologi di Hospital Kuala Lumpur, Dr. Vaishnavi Jeyasingam berkata, kanser payudara peringkat lanjutan atau juga dikenali sebagai advanced breast cancer (ABC) merujuk kepada tahap tiga dan empat apabila ia merebak ke bahagian anggota badan yang lain.
Menurutnya, kebiasaannya kanser payudara akan merebak pada bahagian paru-paru, hati, tulang dan otak.
“Walaupun penyakit pada tahap ini tidak dapat disembuhkan, namun kemajuan dalam pilihan rawatan termasuk kemoterapi, radiasi, imunoterapi dan terapi bersasar menunjukkan perkembangan positif yang memberangsangkan.
“Peningkatan yang dapat kita lihat adalah pada tindak balas rawatan dan kadar kelangsungan hidup, selain kurang kesan sampingan serta berupaya mengekalkan kualiti hidup yang baik dalam kalangan pesakit,” jelasnya.
Tambahnya, sedekad lalu, kita melihat kemajuan besar dalam bidang klasifikasi kanser payudara yang mana terbukti tidak semua kanser berkenaan mempunyai perilaku yang sama.
Ia secara amnya dikelaskan kepada kanser hormon positif, HER2-positif, dan kanser payudara tiga kali ganda negatif.
Ini membawa kepada rawatan disesuaikan mengikut klasifikasi serta latar belakang pesakit, masalah kesihatan dan juga keperluan sosial dan logistik.
PESAKIT perlu menjalani beberapa siri rawatan dalam usaha merawat masalah kanser payudara.– GAMBAR HIASAN
“Dengan rawatan yang lebih baik dan mengikut keperluan pesakit, mereka dapat menikmati hasil jangka panjang serta kelangsungan hidup yang baik.
“Perjalanan untuk kelangsungan hidup pesakit kanser yang merangkumi aspek fizikal, mental, sosial serta kewangan pesakit, keluarga dan penjaga dapat meningkatkan kebersamaan bagi semua yang terlibat dalam situasi ini,” jelasnya.
Perjalanan penyakit kanser ini sememangnya memerlukan usaha bersama daripada pelbagai pihak bagi membantu memudahkan seseorang pesakit menerimanya dengan hati yang terbuka.
Dalam pada itu, konsultan onkologi dari Beacon Hospital, Petaling Jaya, Dr. Azura Rozila Ahmad berkata, penting untuk kita mengetahui bahawa tidak semua kanser payudara adalah sama.
Menurutnya, kemajuan dalam bidang onkologi membolehkan kita menentukan kanser pada tahap molekul ataupun tahap ekspresi gen iaitu tahap paling asas.
“Selama empat dekad lalu, inovasi ini membawa kepada pilihan rawatan yang meningkatkan kadar kelangsungan dan kualiti hidup pesakit.
“Sebagai contoh, jika molekul subjenis pesakit dikenal pasti sebagai reseptor hormon positif (HR+), ahli onkologi akan membezakan hormon yang menjadi agen utama mendorong kanser payudara,” ujarnya.
Oleh itu, terapi hormon mungkin lebih sesuai untuk merawat dan mengurus pesakit jenis ini.
Tambahan pula, apabila terapi bersasar dipadankan dengan terapi hormon bagi pesakit ABC HR+, kadar kelangsungan hidup meningkat dengan ketara.
“Bagi pesakit yang mempunyai lebihan protein yang menggalakkan pertumbuhan juga dikenali sebagai HER2 pada sel kanser, keadaan mereka akan diklasifikasi sebagai kanser payudara HER2-positif.
“Terapi rawatan bersasar akan melekat pada protein HER2 pada sel kanser, bagi mencegah sel tersebut daripada terus merebak.
“Apabila digabungkan dengan kemoterapi, ubatan ini akan mengikat dengan sendiri pada protein HER2 di sel kanser dan membawanya terus kepada sel tersebut,” terangnya.
Tambahnya, terdapat beberapa pilihan bagi pesakit ABC dan mereka menjangkakan ubat-ubatan lebih berkesan akan tersedia pada masa hadapan dan diharap meningkatkan lagi keberkesanan buat mereka.
Walaupun rawatan terbaharu menunjukkan keberkesanan bagi kelangsungan hidup pesakit, namun kini lebih banyak pilihan rawatan boleh dipadankan mengikut profil unik pesakit melalui kewujudan pelbagai terapi.
Ini merupakan kelebihan yang menyumbang kepada kadar kelangsungan hidup pesakit memandangkan rawatan tidak lagi menggunakan terapi standard umum.


Lelaki Bangladesh, wanita tempatan didakwa tipu pakej ubah suai rumah
Oleh NUZULSHAM SHAMSUDDIN

26 November 2021, 4:34 pm
KUALA LUMPUR – Seorang lelaki Bangladesh dan seorang wanita tempatan didakwa di Mahkamah Majistret di sini hari ini atas pertuduhan menipu seorang jurutera berhubung tawaran pakej ubah suai rumah berserta perabot bagi mendapatkan penyewa rumah.
Bagaimanapun tertuduh Osman Goni,37, yang merupakan warga Bangladesh dan Yong Yen You ,32, mengaku tidak bersalah selepas pertuduhan dibacakan terhadap mereka di hadapan Majistret Nadia Othman.
Mengikut pertuduhan, mereka didakwa bersama-sama menipu Chan Kee Yew ,37, dengan memperdayakan mangsa berhubung tawaran pakej ubah suai rumah berserta perabot untuk mendapatkan penyewa rumah berjumlah RM14,200 yang tidak benar.
Perbuatan itu telah mendorong mangsa untuk menyerahkan wang tersebut yang dimasukkan ke dalam sebuah akaun bank milik tertuduh Yen You yang mana mangsa tidak akan menyerahkan wang tersebut sekiranya tidak diperdayakan sedemikian.
Kesalahan itu didakwa dilakukan di sebuah unit kondominium di Jalan Perhentian , Sentul di sini antara 27 Mei sehingga 12 November lalu yang didakwa mengikut Seksyen 420 Kanun Keseksaan dan dibaca bersama Seksyen 34 akta sama.
Hukuman bagi seksyen itu memperuntukkan penjara tidak kurang setahun dan maksimum 10 tahun dan sebat dan boleh dikenakan denda, jika sabit kesalahan.

Terdahulu Timbalan Pendakwa Raya Nur Hafiezah Mohamed Fauzi menawarkan jaminan RM6,000 dengan seorang penjamin terhadap Yong manakala Osman tidak ditawarkan jaminan kerana tertuduh merupakan warga asing.
Bagaimanapun peguam Wayne Lim yang mewakili Yen You memohon ikat jamin dikurangkan manakala Osman tidak diwakili peguam.
Mahkamah kemudian membenarkan Yen You diikat jamin RM3,000 dengan seorang penjamin manakala tertuduh Osman tidak dibenarkan ikat jamin.
Tarikh 4 Januari 2022 ditetapkan untuk sebutan semula kes.
Rabu lalu, Kosmo! Online melaporkan polis berjaya menumpaskan sindiket penipuan ubah suai rumah melibatkan lelaki warga asing di sebuah apartmen di sekitar Pantai Dalam pada 5 November lalu.
Difahamkan, sindiket berkenaan telah berjaya menipu lebih 40 pemilik apartmen dengan kerugian sebanyak RM84,550.
Ketua Polis Daerah Sentul, Asisten Komisioner Beh Eng Lai berkata, suspek akan menawarkan pakej ubah suai dalaman rumah serendah RM14,000 serta pembelian perabot, barangan elektrik dan perkhidmatan mendapatkan penyewa untuk rumah mangsa.
Menurut polis, suspek yang menyamar sebagai ejen pengurusan hartanah akan menghubungi mangsa melalui panggilan telefon dan menawarkan pakej pengubahsuaian apartmen itu. Mangsa yang berminat akan membuat bayaran kepada suspek.
Sindiket yang aktif sejak awal tahun ini menggunakan modus operandi itu bagi mengaburi mangsa seolah-olah barangan serta perkhidmatan yang ditawarkan suspek itu telah disediakan seperti dalam pakej.K!ONLINE


Shuib buat ‘comeback’ dalam Sepahtu Reunion 2021
26 November 2021, 4:11 pm
Shuib buat ‘comeback’ dalam Sepahtu Reunion 2021
PETALING JAYA – Selepas lebih tiga bulan berehat daripada penglibatan dalam industri seni, pelawak Shuib membuat kejutan kepada peminat apabila tampil dalam episod terakhir program Sepahtu Reunion 2021 yang ditayangkan malam tadi.
Dalam episod berkenaan, Shuib atau nama sebenarnya Shahmira Muhammad tampil segak mengenakan sepasang sut berwarna hitam dalam persembahan sketsa yang diberi tajuk, Mencari Sepatu Yang Hilang.
Bukan hanya mengejutkan penonton yang bangun bertepuk tangan kerana teruja dengan kehadiran sosok pelawak berusia 37 tahun itu, namun rakan-rakannya yang lain iaitu Jep, Pak Ya dan Rahim seakan-akan hilang kata-kata.
Ketika hadirin bersorak, ketiga-tiga ahli kumpulan Sepahtu terdiam membisu dan hanya mampu tersenyum melihat kemunculan Shuib di depan mata mereka.
Shuib turut meluahkan kerinduan untuk berada di pentas itu bersama-sama rakannya yang lain.

Bapa kepada empat orang cahaya mata itu sempat membuat gurauan ‘pickup line’ dengan bertanya perbezaan antara kasut dan sepatu.
“Saya pun datang bukan saja-saja malam ini. Kasut ini satu kan? Saya ada bawa lagi satu.
“Ini kan sepatu yang hilang? Saya nak beritahulah. Tahu tak apa perbezaan sepatu dan kasut? Kasut, ini (sambil menunjukkan sepasang kasut di tangannya). Sepatu itu kita (sambil menunjukkan kepada rakan-rakannya yang lain),” katanya penuh makna.
Sementara itu, dalam sebuah video temu bual eksklusif bersama Shuib yang dimuat naik dalam akaun rasmi Instagram @SepahtuReunionOfficial, pelawak itu memberi jawapan tentang persoalan ramai sama ada dia akan kembali beraksi bersama Sepahtu ataupun tidak.
“Kita ini dalam hidup, semuanya Allah yang tentukan. Sama jugalah dengan keberadaan saya hari ini. Saya takkan pernah terfikir pun akan datang hari ini. Ada sebab-sebab dia. Tapi ini semua Allah punya gerakan.
“Kalau itu soalannya, sama juga jawapan dia. Saya pun tak tahu, bersediakan saya untuk masuk balik, bersediakah nak bermain dengan mereka,” tuturnya.
Akui Shuib, hatinya memang rindu untuk kembali beraksi bersama rakan-rakan di atas pentas tersebut, namun dia tidak mempunyai jawapan yang konkrit untuk menjawab pertanyaan ramai.
“Rindu mesti rindu. Tipu kalau saya cakap tak rindu. Menyanyi, buat kelakar. Sebab Sepahtu bukan pasal siapa hebat, tapi keserasian. Sebab itu kadang-kadang kalau seorang tiada, memang nampak ketidakseimbangan.
“Sebelum ini pun sama saja. Bukan waktu saya tiada saja. Kalau Jep atau Rahim tiada, memang jadi tempang. Saya tak tahu nak cakap saya ada atau tiada. Wallahualam. Tak reti nak cakap. Kun faya kun,” ujarnya yang berserah kepada aturan Tuhan.
Bagi Jep pula, kehadiran Shuib pada malam tadi cukup menggembirakan kerana dapat melihat rakan baiknya itu kembali bersamanya di atas satu pentas yang sama.
Mengibaratkan persembahan pada malam tadi sebagai episod yang paling ‘mahal’, Jep berkata, perihal kemunculan semula Shuib bersama rakan mereka yang lain sudah pun dibincangkan sebelum ini.
“Kita dah bincang. Dia berhak memilih mana yang perlu dia utamakan. Sebab pada saat ini, anak-anak sangat memerlukan dia berbanding kami. Jadi sebagai kawan, apa jua keputusan dia, kami sentiasa menyokong,” katanya.
Persembahan Sepahtu Reunion 2021 malam tadi turut menampilkan pelawak Ebby Yus dan penyanyi Wany Hasrita.
Sebelum ini, Shuib berehat daripada dunia hiburan selepas pemergian isteri tercinta, Allahyarham Siti Sarah Raissuddin yang meninggal dunia pada 9 Ogos lalu akibat Covid-19. – K! ONLINE


Mohd. Puad gagal ketepi perintah injunksi
Oleh NORLIZAH ABAS

26 November 2021, 4:26 pm
KUALA LUMPUR – Ahli Majlis Tertinggi UMNO, Datuk Dr. Mohd. Puad Zarkashi gagal mengetepikan perintah injunksi interim sebelah pihak (ex parte) yang menghalang beliau menerbitkan semula kenyataan berunsur fitnah terhadap Tan Sri Muhyiddin Yassin berhubung isu kuarantin.
Mahkamah Tinggi di sini hari ini turut menolak permohonan bekas Perdana Menteri untuk mendapat perintah lanjutan injunksi interim kedua-dua pihak (inter partes) bagi menghalang Mohd. Puad menerbitkan semula kenyataan itu dalam laman Facebook.
Kedua-dua permohonan itu diputuskan tanpa kos oleh Hakim Datuk Seri Mohd. Firuz Jaffril selepas mendengar penghujahan peguam-peguam kedua-dua belah pihak pada 21 Oktober lalu.
Hakim Mohd. Firuz memutuskan demikian selepas berpuas hati, perintah injunksi terhadap Mohd. Puad tidak perlu diketepikan kerana beliau sudah mematuhi perintah supaya memadam kenyataan yang dipertikai yang dibuat dalam Facebook miliknya.
“Akhir sekali, kenyataan yang dipertikai itu sudah dipadam jadi saya tidak cenderung untuk membenarkan permohonan untuk mengetepikan injunksi tersebut,” ujarnya ketika menyampaikan keputusannya.
Beliau turut berpendapat, keputusan itu bukan pengakhiran kepada Mohd. Puad (defendan) kerana mahkamah mempunyai kuasa memberikan ganti rugi kepadanya jika beliau berjaya pada pengakhiran tuntutan saman tersebut.

Sehubungan itu, perbicaraan kes saman Muhyiddin terhadap Mohd. Puad akan diteruskan dan didengar di hadapan Hakim Hayatul Akmal Abdul Aziz kerana beliau akan berpindah ke Mahkamah Tinggi Shah Alam.
Pengurusan kes selanjutnya ditetapkan secara dalam talian pada 9 Disember ini.
Pada prosiding itu, Muhyiddin diwakili peguam-peguam Rosli Dahlan dan Datuk D.P Naban manakala Mohd. Puad diwakili oleh G. Rajasingam dan Shahrul Fazli Kamarulzaman.
Rosli ketika ditemui pihak media sejurus kes selesai menjelaskan, oleh kerana kenyataan tersebut telah dipadam dan defendan tidak mengulanginya, isu yang akan ditentukan pada peringkat perbicaraan adalah berhubung ganti rugi.
Menurut beliau, pada peringkat itu, Muhyiddin telah berjaya mencapai objektif awal bagi mendapatkan injunksi menghalang Mohd. Puad menerbitkan semula kenyataan tersebut.
Sementara itu, Rajasingam turut memberitahu, permohonan anak guamnya untuk mengetepikan injunksi ex parte ditolak kerana ia telah luput dan hanya berkuat kuasa selama 21 hari.
Muhyiddin selaku plaintif atas kapasitinya menyaman Mohd. Puad (defendan) pada 1 Mac lalu yang mendakwa, pada 9 Februari lalu beliau telah menerbitkan suatu hantaran di laman Facebooknya di bawah nama ‘Dr. Puad Zarkashi’ bertajuk ‘Kuarantin pun ada dua darjat. -K! ONLINE


SOP kedai makan sudah ke ‘dasar laut’
Oleh ABDUL RASHID ABDUL RAHMAN

26 November 2021, 3:03 pm
KUANTAN – Prosedur Operasi Standard (SOP) yang ditetapkan dalam mengekang penularan Covid-19 di restoran dan kedai makan bukan sahaja sudah ‘kelaut’ malah dilihat sudah ke ‘dasar laut’ apabila ia tidak diikuti sebilangan masyarakat.
Berdasarkan pemantauan Kosmo! di sekitar Temerloh, Kuantan dan Bentong mendapati ramai pelanggan kedai makan yang tidak mematuhi SOP seperti tidak menggunakan MySejahtera dan tidak melakukan saringan suhu.
Malah pemilik dan pekerja restoran sendiri juga dilihat melanggar SOP apabila tidak memakai pelitup muka yang amat penting dalam mencegah penularan wabak Covid-19.
Pengarah Kesihatan Negeri, Datuk Dr. Nor Azimi Yunus mengakui pelanggaran SOP di restoran berlaku melibatkan pelanggan dan juga pekerja kedai makan yang dibimbangi boleh menyebabkan penularan wabak Covid-19.
Katanya, berdasarkan pemerhatiannya sendiri mendapati terdapat pekerja kedai makan yang tidak memakai pelitup muka dan pelanggan yang masuk ke kedai juga ada yang tidak melakukan saringan termasuklah mendaftar MySejahtera.
“Di sebuah kedai seorang pelanggan didapati ‘dine in’ walaupun tidak lengkap dua dos vaksin, terketar-ketar dia buka MySejahtera. Saya tanya tuan kedai kenapa benarkan dia masuk dan katanya pelanggan cakap sudah cucuk, sebenarnya tiada siapa yang semak dipintu masuk.

“Masyarakat sudah alpa tentang SOP, barangkali SOP bukan lagi ke laut tetapi sudah jatuh ke dasar laut, jadi jangan salahkan kerajaan atau Kementerian Kesihatan Malaysia jika kes melonjak semula,”katanya di sini, hari ini.
Menurut Nor Azimi SOP yang dilaksanakan kerajaan masih lagi relevan dan perlu dipatuhi dalam mengekang pandemik Covid-19 selain pengambilan vaksin yang ditetapkan kerajaan.
Sementara itu beliau berkata, pihaknya akan terus melakukan pemantauan dan Akta 342 masih berkuatkuasa walaupun pelbagai kelonggaran diberikan kerajaan pada masa ini.
Ujarnya dari Januari hingga 20 November lalu Jabatan Kesihatan Negeri Pahang (JKNP) telah mengeluarkan sebanyak 1,849 kompaun di bawah Akta 342 dengan nilai kira-kira RM3.65 juta. -K! ONLINE


Lemas dicekik punca kematian mangsa pergaduhan Flat Ashby
Oleh ASLIZA MUSA

26 November 2021, 4:40 pm
IPOH- Punca kematian lelaki yang maut dalam pergaduhan di pasar pagi dekat Flat Jalan Ashby di sini semalam akibat lemas ekoran tekanan pada bahagian leher.
Ketua Jabatan Siasatan Jenayah Perak, Senior Asisten Komisioner Datuk Anuar Othman berkata, punca kematian diketahui selepas proses bedah siasat dijalankan ke atas mangsa di Hospital Raja Permaisuri Bainun (HRPB) hari ini.
“Proses bedah siasat dijalankan pada pukul 9 pagi tadi dan keputusannya menunjukkan sebab-sebab kematian mangsa adalah ‘asphyxia due to neck compression’ atau kelemasan disebabkan tekanan pada bahagian leher.
“Ketiga-tiga suspek yang ditangkap direman tujuh hari sehingga Khamis ini untuk siasatan kes yang diklasifikasikan sebagai kes bunuh,” katanya ketika dihubungi di sini hari ini.
Dalam kejadian kira-kira pukul 9.30 pagi semalam, Muhammad Noor Faqih Mohamed Ariffin, 29, maut dalam pergaduhan dengan tiga suspek.
Ia dikatakan berpunca daripada isu kecurian pembesar suara mudah alih. -K! ONLINE


Lelaki tular rampas beg ketika kemalangan kena tahan
Oleh ISKANDAR SHAH MOHAMED

27 November 2021, 11:50 pm
SHAH ALAM – Seorang lelaki yang dipercayai merampas beg tangan wanita yang melanggar keretanya di Kilometer 14.6 Lebuh Raya Persekutuan di sini, hari ini ditahan polis bagi membantu siasatan.
Insiden pukul 1.33 tengah hari itu tular di media sosial menerusi video yang memaparkan lelaki berusia 56 tahun berkenaan meminta wanita tersebut supaya menyerahkan kad pengenalan.
Menerusi video berdurasi satu minit 30 saat itu, lelaki berkenaan kemudian merampas beg tangan dan memasuki keretanya dipercayai untuk membuat laporan polis berhubung kemalangan tersebut.
Ketua Polis Daerah Shah Alam, Asisten Komisioner Baharudin Mat Taib berkata, siasatan pihaknya mendapati kemalangan melibatkan tiga kenderaan itu berlaku di lebuhraya dari arah Klang menuju Kuala Lumpur.
Katanya, kejadian berlaku apabila sebuah kereta BMW dipandu seorang wanita dikatakan terlanggar bahagian belakang kereta lelaki tersebut.
“Pelanggaran itu kemudian menyebabkan kereta Proton Gen 2 lelaki berkenaan kemudian melanggar sebuah Honda HRV di hadapannya.

“Tiada sebarang kecederaan dilaporkan. dan kes disiasat mengikut Rule 10 LN 166/59,” katanya dalam kenyataan malam tadi.
Jelas beliau, pihaknya turut membuka kertas siasatan berhubung tindakan pemandu lelaki yang dikatakan merampas beg tangan pemandu BMW tersebut.
“Siasatan lanjut dijalankan mengikut Seksyen 379 atau 323 Kanun Keseksaan,” ujarnya.
Sehubungan itu, beliau meminta orang ramai yang mempunyai maklumat menghubungi Penolong Pegawai Penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Shah Alam, Sarjan Hafizi Hashim di talian 013-9557042 bagi membantu siasatan. -K!ONLINE


Harga sayur naik, KPDNHEP keluar 8 notis
Oleh MOHD SYALMIZI HAMID

27 November 2021, 7:47 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mengesahkan sekurang-kurangnya tiga jenis sayur mengalami kenaikan harga di negeri ini ketika ini.
Sayur-sayuran itu adalah kacang buncis yang mengalami kenaikan kira-kira RM3 sekilogram apabila dijual pada harga di antara RM15 hingga RM17 berbanding RM12 hingga RM14 sebelum ini.
Sayur kubis bulat import naik daripada RM4 hingga RM5 sekilogram kepada RM5 hingga RM7, manakala harga sekilogram cili akar merah mengalami kenaikan daripada RM13 hingga RM15 kepada antara RM15 hingga RM20.
Pengarah KPDNHEP negeri, Mohd. Ridzuan Ab. Ghapar berkata, pihaknya telah mengeluarkan lapan notis pengesahan maklumat barangan di bawah Seksyen 21 Akta Kawalan Harga dan Antipencatutan (AKHAP) 2011 kepada pengimport, pengeksport dan pemborong sayur di sini sejak Rabu lalu sehingga semalam.
Kata beliau, pihaknya telah mengeluarkan sebanyak 46 notis pengesahan maklumat barangan dan lima notis bertulis di bawah seksyen sama kepada peniaga sayuran sepanjang tahun ini untuk memberikan maklumat berkenaan kenaikan harga barangan tersebut.
Jelasnya, selain pemeriksaan oleh anggota penguatkuasa KPDNHEP, sebanyak 186 jenis barangan turut dipantau secara harian oleh Pegawai Pemantau Harga yang merangkumi 41 premis pasar serta 31 pasar raya super dan hyper terpilih di seluruh negeri.

“Berdasarkan pemeriksaan pada 22 November sehingga semalam di pasar awam, terdapat beberapa jenis sayuran yang mengalami kenaikan harga dan ada beberapa jenis sayuran yang mengalami penurunan harga.
“Bagaimanapun, harga sayuran di pasar raya adalah jauh lebih murah jika dibandingkan dengan harga yang ditawarkan di pasar awam,” katanya dalam satu kenyataan hari ini. – K! ONLINE


Lelaki jual perabot ibu demi beli hadiah kepada kekasih
Oleh KOSMO!

27 November 2021, 9:00 pm
JAKARTA – Gara-gara ingin membeli hadiah kepada kekasih, seorang lelaki tergamak menjual perabot dan merobohkan bumbung rumah ibunya sehingga akhirnya dia diserahkan kepada polis oleh wanita berkenaan, lapor laman berita Merdeka.com semalam.
Lelaki berusia 24 tahun itu mengaku bersalah dan berbuat demikian bagi mendapatkan wang untuk membelikan hadiah kepada kekasihnya.
Malah, ketika disoal siasat oleh pihak polis, dia tidak lupa untuk mengingatkan kekasihnya agar menjaga kesihatan dan pemakanan.
Menurut Ketua Polis Bantul, Asisten Komisioner Ihsan, lelaki itu mula menjual perabot ketika ibunya tiada di rumah memandangkan hanya mereka berdua yang tinggal di rumah itu.
“Sehingga kini, hasil jualan perabot itu sudah mencecah 30 juta rupiah (RM8,822).
“Perabot di dalam rumah itu telah habis dijual. Oleh kerana tidak tahan lagi dengan sikap anaknya, ibu suspek kemudian melaporkannya kepada pihak polis,” kata Ihsan.

Hasil wang tersebut digunakan lelaki itu untuk membeli hadiah seperti makanan, beg tangan dan baju untuk kekasihnya. – AGENSI


Amaran ribut petir di lapan negeri malam ini
Oleh KOSMO!

27 November 2021, 9:14 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di lapan buah negeri sehingga 10 malam ini.
MetMalaysia dalam kenyataan berkata, negeri yang terlibat ialah seluruh negeri Perlis, Perak, serta beberapa daerah di Kedah, Kelantan, Johor, Sarawak, Sabah dan Wilayah Persekutuan Labuan.
“Di negeri Kedah, daerah yang diramal mengalami cuaca hujan lebat berserta ribut petir ialah di Langkawi, Kubang Pasu, Kota Setar, Pokok Sena dan Padang Terap.
“Sementara di Kelantan, cuaca sama dijangka melanda daerah Jeli, Tanah Merah, Kuala Krai dan Gua Musang,” katanya dalam satu kenyataan di sini hari ini.
Tambah kenyataan itu, MetMalaysia turut memaklumkan beberapa daerah di Pahang seperti di Tanah Tinggi Cameron dan Lipis turut dijangka berlaku hujan lebat berserta ribut petir.
“Cuaca sama juga diramal berlaku di Batu Pahat, Johor. Keadaan sama juga boleh berlaku di Kuching, Serian, Samarahan, Sri Aman, Betong (Pusa, Betong dan Saratok), Sarikei

(Pakan dan Julau), Sibu, Kapit (Song) dan Limbang (Laws), Sarawak.
“Sementara di Sabah pula, hujan lebat berserta ribut petir juga diramal melanda Pedalaman (Kuala Penyu dan Beaufort), Pantai Barat (Papar dan Tuaran) dan Sandakan (Tongod),” ujarnya.
Terdahulu, berlaku banjir kilat susulan limpahan air Sungai Batang Padang, Teluk Intan, Perak menyebabkan kawasan penempatan penduduk dinaiki air setinggi 0.3 meter.
Kawasan terjejas membabitkan Kampung Sungai Rambai, Kunci Air 12 Headwork, Kampung Tanjong Keramat, Sungai Kucing dan Sungai Seluang, Kampung Matang Jambu Degong, Parit 7, Chikus, Kampung Belt, Kunci Air 12, Parit 4, Parit 5, Parit 6 dan Parit 7 Chikus. – K! ONLINE


Dua maut termasuk digilis selang seminit kejadian
Oleh ISKANDAR SHAH MOHAMED

27 November 2021, 8:07 pm
KLANG – Dua lelaki termasuk warga Pakistan maut dalam dua kemalangan silih seminit di daerah ini, hari ini.
Dalam kejadian pukul 4.50 dan 4.51 petang itu, kedua-dua mangsa yang maut berusia 36 dan 47 tahun.
Pengarah Bomba Selangor, Norazam Khamis berkata, kemalangan pertama melibatkan lelaki warga Pakistan yang digilis dan tersepit bawah lori kontena berdekatan Jambatan Bandar Sultan Suleiman, Pelabuhan Klang di sini.
Katanya, ketika kejadian mangsa sedang menunggang motosikal jenis Honda EX5 secara bersendirian.
“Setibanya di persimpangan lampu isyarat berdekatan jambatan itu, lelaki berkenaan digilis sebuah lori kontena.
“Kemalangan mengakibatkan mangsa kemudian tersepit bawah tayar lori berkenaan dan disahkan meninggal dunia,” katanya dalam kenyataan hari ini.

Jelas beliau, operasi menyelamat dilakukan sepasukan lapan pegawai dan anggota dari Balai Bomba dan Penyelamat Pelabuhan Klang.
“Mangsa berjaya dikeluarkan pada pukul 5.49 petang dan diserahkan kepada polis untuk tindakan lanjut,” ujarnya.
Dalam pada itu, kata Norazam, seorang pemandu lori turut maut selepas melanggar lori lain di Jalan Aman Perdana, Taman Aman Perdana di
“Pelanggaran itu mengakibatkan mangsa tersepit di bahagian pemandu dan disahkan meninggal dunia,” katanya. -K!ONLINE


Arsenal ‘bedil’ Newcastle di Emirates
Oleh NUR HUDA MUSA

27 November 2021, 11:02 pm
LONDON – Arsenal kembali mendapatkan rentak kemenangan selepas menewaskan Newcastle United 2-0 pada aksi Liga Perdana Inggeris (EPL) di Stadium Emirates sebentar tadi.
Selepas dibelasah Liverpool 0-4 minggu lalu, The Gunners menggunakan kesempatan dengan sebaiknya untuk mengembalikan moral pasukan dengan menjadikan Newcastle sebagai mangsa melepaskan geram.
The Magpies nyata bukan tandingan Arsenal apabila pasukan tuan rumah menampilkan aksi berkualiti bagi menguasai sepenuhnya permainan menerusi gerakan-gerakan berbahaya.
Ketika separuh masa pertama berbaki empat minit, Arsenal hampir untuk menjaringkan gol pembukaan, namun penyerang, Pierre-Emerick Aubameyang gagal untuk menolak masuk bola walaupun pintu gol sudah terbuka luas.
Bersambung separuh masa kedua, The Gunners terus mengganas apabila melancarkan serangan demi serangan dan ia membuahkan hasil apabila Bukayo Saka meletakkan Arsenal 1-0 pada minit ke-56 menerusi percubaan dalam kotak penalti.
Bagaimanapun, kegembiraan Saka tidak bertahan lama apabila dia terpaksa dikeluarkan lapan minit kemudian dan digantikan oleh Gabriel Martinelli kerana mengalami kecederaan.

Percaturan pengurus Arsenal, Mikel Arteta memasukkan Martinelli membuahkan hasil apabila pemain Brazil itu meledak gol kedua pasukan pada minit ke-66 selepas bijak menyudahkan hantaran bek kanan, Takehiro Tomiyasu.
Newcastle dilihat beberapa kali cuba merapatkan kedudukan menerusi serangan balas pantas, namun berjaya dipatahkan oleh benteng pertahanan Arsenal serta kecekapan penjaga gol, Aaron Ramsdale.
Meskipun sudah mendahului 2-0 tetapi Arsenal masih belum berpuas hati dan tidak mengendurkan serangan ke arah pintu gol Newcastle, namun keputusan tersebut kekal hingga tamat perlawanan.-K! ONLINE


Aksi pak cik bonceng motosikal bawa cermin undang tawa
Oleh KOSMO!

27 November 2021, 8:30 pm
JAKARTA – Sebuah klip video yang memaparkan aksi seorang lelaki berpangkat ‘pak cik’ memegang cermin ketika membonceng sebuah motosikal menjadi tular kerana disifatkan netizen sebagai lucu, lapor laman berita Suara.com hari ini.
Video yang dirakam pengguna jalan raya lain itu dimuat naik di TikTok pada akaun bernama @fiskal_99.
‘’Saya tidak kuat,’’ tulis keterangan pada hantaran tersebut.
Berdasarkan klip video tersebut, lelaki itu memegang cermin besar sehingga menutupi penunggang di hadapannya jika dilihat dari belakang.
Bukan itu sahaja, kedudukan cermin yang menghadap dirinya membuatkan keadaan lelaki tersebut kelihatan lucu kerana refleksi dirinya dapat dilihat dengan jelas oleh orang ramai.
Orang ramai bahkan ada yang berasa risau kerana dia dilihat seolah-olah menunggang motosikal dalam keadaan terbalik.

Netizen yang menonton video itu mula membanjiri ruangan komen.
“Definisi cermin diri sendiri sebelum mengata orang lain,” kata seorang netizen.
“Lihat macam ini pun kelakar, kenapa tak dipusing sahaja cerminnya,’’ ujar yang lain. – Agensi


‘YouTuber’ tiru permainan Squid Game, tawar wang tunai RM1.9 juta
Oleh KOSMO!

27 November 2021, 8:00 pm
LONDON – Seorang penghasil kandungan di YouTube meniru cabaran dalam permainan drama siri popular Netflix, Squid Game, dengan peserta berpeluang memenangi hadiah lumayan berupa wang tunai berjumlah £342,000 (RM1.9 juta), lapor akhbar Daily Star semalam.
Mr. Beast atau nama sebenarnya Jimmy Donaldson yang mempunyai sejumlah 76.4 juta pengikut pada salurannya di YouTube mencipta lakonan semula daripada siri popular dari Korea Selatan itu.
Menurutnya, dia telah membelanjakan sebanyak £2.62 juta (RM14.82 juta) untuk menghasilkan set, video dan hadiah kepada pemenang.
Berbeza dengan siri sebenar di mana mereka yang gagal dalam cabaran akan dibunuh, Donaldson memberikan hadiah berupa wang tunai sebanyak £1,500 (RM8,482) bagi setiap peserta dan £7,495 (RM42,382) kepada naib juara.
Menurut Forbes, Mr. Beast merupakan bintang YouTube dengan bayaran kedua tertinggi pada 2020 dengan memperoleh pendapatan kira-kira £18 juta (RM101.79 juta) dan memperoleh kira-kira tiga bilion tontonan. – AGENSI


Saringan bergilir Covid-19 sekolah rendah setiap Rabu
Oleh NUR HUDA MUSA

27 November 2021, 8:32 pm
PETALING JAYA – Kementerian Pendidikan (KPM) akan melaksanakan saringan bergilir Covid-19 bagi murid sekolah rendah pada setiap hari Rabu iaitu pada hari persekolahan.
KPM dalam satu kenyataan berkata, susulan itu, pihaknya akan mengeluarkan surat pemakluman berkenenaan pelaksanaan itu.
“KPM menyambut baik saranan Kementerian Kesihatan (KKM) dan akan melaksanakan 10 peratus sampel saringan Covid-19 secara mingguan dengan kaedah penggiliran selaras Strategi Pengujian Covid-19 Kebangsaan yang ditetapkan.
“KPM telah membekalkan Kit Ujian Kendiri Covid-19 ke sekolah rendah bagi memastikan ujian saringan itu dapat dilaksanakan seperti mana tatacara pelaksanaan ujian kendiri Covid-19 yang terkandung dalam Garis Panduan Pengurusan dan Pengoperasian Sekolah 3.0,” katanya tadi.
Tambah kenyataan itu, pihaknya juga menyarankan agar ketetapan terbabit turut terpakai di semua sekolah rendah institusi pendidikan swasta yang berdaftar bawah KPM. -K! ONLINE


Mohd. Zuki dilantik sebagai Pro Canselor UKM baharu
Oleh HARRITH HISHAM

27 November 2021, 8:01 pm
PETALING JAYA – Ketua Setiausaha Negara, Tan Sri Mohd. Zuki Ali dilantik sebagai Pro Canselor Universiti Kebangsaan Malaysia (UKM), berkuat kuasa 7 Oktober 2021 sehingga 6 Oktober 2024 bagi menggantikan Allahyarham Tun Ahmad Sarji Abdul Hamid yang meninggal dunia pada 28 Ogos yang lepas.
Naib Canselor UKM, Datuk Mohd. Ekhwan Toriman berkata, Mohd. Zuki merupakan alumni dari Fakulti Ekonomi dan Pengurusan UKM pada tahun 1958 dan merupakan alumni pertama yang dilantik sebagai Pro Canselor.
“Dengan kewibaan Mohd. Zuki menerajui perkhidmatan awam, lantikan ini amat bertetapan dengan hasrat dan visi UKM untuk terus menggarap lebih banyak kecermelangan di persada nasional dan antarabangsa.
“Saya berharap pengiktirafan ini dapat menjadi sumber inspirasi kepada para alumni yang lain untuk kembali berbakti kepada universiti,” katanya dalam satu kenyataan di sini hari ini.
Dalam pada itu, anak jati Kuala Terengganu tersebut berkelulusan Ijazah Sarjana Pengurusan Perniagaan (Kewangan) dari Universiti Teknologi Nanyang (NTU) Singapura, dan Massachusset Institute of Technolgy (MIT) USA pada tahun 1999.
“Sebelum ini, Mohd. Zuki telah berkhidmat di Kementerian Pendidikan (Penolong Setiausaha), Kementerian Pembangunan Luar Bandar (Pegawai Khas Menteri), Kementerian Hal Ehwal Dalam Negeri (Setiausaha Sulit Kanan kepada Menteri), dan Kementerian Sumber Asli dan Alam Sekitar (Setiausaha Sulit Kanan kepada Menteri),” tambahnya.

Beliau turut diberi kepercayaan oleh Kebawah Duli Yang Maha Mulia Seri Paduka Baginda Yang di-Pertuan Agong untuk dilantik sebagai Setiausaha Kanan kepada Yang di-Pertuan Agong.
“Selain itu, beliau juga pernah diberi amanah sebagai Timbalan Ketua Setiausaha (Pengurusan), Jabatan Perdana Menteri; Ketua Pengarah, Bahagian Hal Ehwal Undang-Undang; Setiausaha Persekutuan Sarawak; Timbalan Ketua Setiausaha Kanan, Jabatan Perdana Menteri; dan Ketua Setiausaha Kementerian Pertahanan,” ujarnya. – K! ONLINE


Program WBB tarik penyertaan 40,000 peserta
Oleh HARRITH HISHAM

27 November 2021, 7:39 pm
PETALING JAYA – Program Wanita Bangkit Berniaga (WBB) mendapat sambutan menggalakkan apabila menerima penyertaan hampir 40,000 peserta berbanding sasaran awal sekitar 2,000 orang sahaja.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, inisiatif Wanita Bangkit digerakkan bagi membantu golongan wanita yang terjejas ekoran pandemik Covid-19 bagi menjana pendapatan dengan berniaga.
“Saya melihat ramai wanita yang terjejas di negara ini disebabkan hilang semangat untuk meneruskan kehidupan kerana di buang kerja atau terlibat dalam kes penceraian sehingga mengalami tekanan emosi.
“WBB ini bukan sekadar untuk wanita bangkit berniaga, tetapi supaya mereka ini tidak berasa keseorangan dan mendapat sokongan bagi menghadapi dugaan dan cabaran dalam kehidupan,” katanya.
Beliau berkata demikian dalam penampilan khasnya pada hari kedua program WBB di bawah inisiatif Wanita Bangkit (KPWKM) anjuran RichWorks secara maya hari ini.
Rina berkata, usaha WBB ini juga dilihat sebagai pemangkin bagi golongan wanita untuk bangkit serta menjadi individu yang lebih kreatif dan inovatif.

“Saya berharap melalui usaha ini, golongan wanita di seluruh negara dapat kembali berdiri dan berlari bersama-sama wanita di luar sana bukan sahaja dalam berniaga malah membawa aspek kehidupan yang lebih positif,” ujarnya. – K! ONLINE


Lelaki berseluar pendek ditemui mati dalam sungai
Oleh MOHD SYALMIZI HAMID

27 November 2021, 6:37 pm
SEBERANG PERAI – Seorang lelaki ditemui mati di dalam Sungai Kampung Tebing Sungai, Tasek Gelugor di sini hari ini.
Mayat lelaki berusia 36 tahun itu yang dikatakan hanya berseluar pendek ditemui orang awam yang melalui kawasan tersebut kira-kira pukul 1.30 tengah hari.
Difahamkan motosikal mangsa turut ditemui di kawasan ladang kelapa sawit berdekatan.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, menurut isteri mangsa, lelaki itu dikatakan meninggalkan rumah dengan menaiki motosikal kira-kira pukul 11.30 pagi.
“Setakat ini pemeriksaan mendapati tiada sebarang unsur jenayah pada mayat dan kes diklasifikasikan sebagai kematian mengejut atau SDR,” katanya kepada pemberita hari ini.
Difahamkan, mayat mangsa dihantar ke Hospital Kepala Batas di sini bagi urusan bedah siasat.- K! ONLINE


Malaysia layak suku akhir Piala Dunia Hoki Remaja
Oleh MUHAMMAD ZUHAILY BADLISHAH

27 November 2021, 7:14 pm
KUALA LUMPUR – Skuad projek khas lelaki kebangsaan berjaya mengesahkan kemaraan ke suku akhir Piala Dunia Hoki Remaja 2021 di Bhubaneswar, India.
Kejayaan itu hadir selepas menewaskan Afrika Selatan 4-3 di Stadium Kalinga sebentar tadi sekali gus menjamin tempat sebagai dua pasukan terbaik Kumpulan A bersama naib juara edisi 2016, Belgium.
Empat gol Malaysia diperoleh menerusi Muhammad Fahmi Khalid pada minit ke-29, Muhammad Kamarulzaman Kamaruddin (m-41), Mohamad Shamir Rizmi Mohd. Shamsul (m-49) dan Mohamad Akhimullah Anuar Esook (m-56).
Afrika Selatan pula terpaksa menerima hakikat tersingkir ke suku akhir walaupun bersaing sengit mendapatkan tiga gol menerusi dua jaringan Jared Campbell dan satu daripada Guy Morgan dalam aksi itu.
Kejayaan ke suku akhir menyaksikan skuad bimbingan Wallace Tan berjaya menebus kekecewaan lima tahun lalu apabila terkandas di peringkat kumpulan sewaktu edisi Piala Dunia Hoki Remaja 2016. – K! ONLINE


‘Dah langgar kita, tapi dia pula marah’
Oleh KOSMO!

27 November 2021, 7:29 pm
PETALING JAYA- Sudah jatuh ditimpa pula tangga, itu mungkin perumpamaan paling sesuai bagi menggambarkan nasib dialami oleh seorang pemilik kereta selepas terlibat dengan satu kemalangan baru-baru ini.
Lelaki itu yang dikenali sebagai Mohd. Helmi itu dikatakan berdepan nasib malang ekoran keretanya bukan sahaja dilanggar sebuah motosikal malah turut dimarahi oleh penunggang selepas dikatakan menyebabkan makanan dibawanya tumpah.
Menerusi perkongsian video dashcam dibuat Mohd. Helmi di Facebook, dia yang memandu keretanya pada 31 Oktober lalu telah dilanggar oleh seorang penghantar makanan apabila berada di persimpangan lampu isyarat.
“Kejadian pada 31 Oktober 2021, sudah langgar kita, boleh pula dia marah sebab makanan dia bawa tumpah, tengah hubungi balai polis, dia pula telah lari entah kemana.
“Makan modal juga untuk perbaiki,” tulisnya ringkas.
Menerusi perkongsian itu, Mohd. Helmi turut memaparkan keadaan keretanya yang remuk selepas dilanggar penghantar makanan daripada arah hadapan.

Dalam pada itu, pengguna media sosial turut membuat pelbagai andaian berhubung kejadian itu dengan ada daripada mereka mendakwa rider berkenaan melihat telefon ketika menunggang motosikal.
“Dia tengok telefon bimbit, agaknya tengok peta kot, tapi tak patut la dia nak marah-marah pula, sebab kereta itu tengah berhenti,” kata Leeya Crystal New.
“Ambil nombor plat, buat laporan, nanti dia kena saman RM300, kalau dia berhenti paling-paling RM150 untuk buat baiki,” jelas Mat Ice Cream Rolls.
“Geram betul yang jenis langgar lari ini, hari itu saya kena beratus tukar lampu,” ujar Aizan Shafiee. -K! ONLINE


Promobot tawar ganjaran RM848,000 untuk guna wajah pada robot
Oleh MUHAMMAD FIRDAUS FAHMI JUNAIDI

27 November 2021, 7:30 pm
BANDAR RAYA NEW YORK – Sebuah syarikat teknologi dari Amerika Syarikat dilaporkan sedang mencari seorang individu bagi menggunakan wajah mereka pada rekaan robot yang menyerupai manusia dengan menawarkan ganjaran sebanyak £150,000 (RM848,382), lapor akhbar Daily Star semalam.
Syarikat bernama Promobot itu dikatakan mencari seseorang yang berwajah ‘baik dan mesra’ untuk digunakan pada robot menyerupai manusia yang dihasilkannya dengan memberikan hak penggunaan ciri muka mereka.
Robot bersuara itu dicipta untuk berfungsi di hotel, pusat beli-belah dan lapangan terbang menjelang 2023.
“Robot berpenampilan baharu akan mula berfungsi pada 2023 dan individu yang terpilih akan menjadi ‘wajahnya’.
“Syarikat kami sedang membangunkan teknologi dalam bidang pengecaman wajah serta pertuturan, navigasi autonomi, kecerdasan buatan dan bidang robotik yang lain,’’ kata Promobot.
Tambah syarikat itu, sejak 2019, ia secara aktif mengeluarkan dan membekalkan robot menyerupai manusia ke pasaran.

Sebelum ini, robot yang dicipta oleh syarikat berpangkalan di New York itu sudah digunakan di 43 buah negara merentasi pelbagai peranan termasuk penganjur, pemandu dan pekerja rencam. – Agensi


Polis sakit gigi tewaskan perompak
Oleh KOSMO!

27 November 2021, 7:31 pm
PETALING JAYA- Hasrat seorang anggota polis mendapatkan rawatan gigi di sebuah klinik secara aman dan tenteram dilihat seakan tidak tercapai apabila dia perlu menewaskan sekumpulan perompak yang menceroboh premis berkenaan.
Menerusi satu rakaman video berdurasi 1 minit 14 saat, lelaki itu dilihat sedang mendapatkan rawatan gigi daripada seorang doktor wanita di dalam sebuah bilik sebelum diceroboh sekumpulan perompak.
Selepas dikepung perompak terbabit, lelaki itu dilihat berbaring di atas lantai sebelum bertindak bergelut dengan perompak berkenaan yang bersenjatakan sebilah pisau.
Bagaimanapun, tindakan pantas lelaki itu yang juga berkemungkinan seorang polis berjaya menyelamatkan keadaan apabila dia bertindak mengacukan pistol kepada perompak tersebut.
Kedua-dua perompak itu akhirnya menyerah kalah selepas mereka terbaring di atas lantai akibat pergelutan itu.
Bagaimanapun, tidak dapat dipastikan dimanakah kejadian itu berlaku namun ia dipercayai terjadi di luar negara.

Susulan tindakan lelaki itu, ramai netizen memuji keberanian dan ketangkasannya hingga berjaya menyelamatkan beberapa nyawa yang berada di klinik gigi itu.
“Bukan biasa-biasa, ini baru dipanggil polis,” kata ZLLHLMe.
“Harimau tengah baring kau kejutkan, mendapatlah kau,” kata Trex Awd.
“Manusia paling bahaya bila sakit gigi, padan muka,” seloroh Sulaiman Zakaria. -K! ONLINE


Pusat panggilan sindiket judi diserbu
Oleh FITRI HAZIM

27 November 2021, 6:53 pm
PETALING JAYA – Polis menumpaskan sindiket perjudian atas talian selepas menyerbu sebuah rumah yang dijadikan sebagai ‘calling centre’ atau pusat panggilan sindiket judi di Kuala Lumpur semalam.
Serbuan di sebuah rumah kondominium pada pukul 4 petang itu dijalankan Bahagian Siasatan Jenayah Ibu Pejabat Polis Daerah (IPD) Sentul.
Ketua Polis Daerah Sentul, Asisten Komisioner Beh Eng Lai berkata, pihaknya menahan dua lelaki warga tempatan termasuk tiga wanita warga asing berusia antara 20 hingga 27 tahun sebagai penjaga premis dan operator di premis tersebut.
Ujarnya, siasatan mendapati premis tersebut telah beroperasi sejak sebulan yang lalu dan berselindung di sebalik rumah pangsapuri persendirian.
”Pihak polis telah berjaya merampas satu unit komputer riba, empat unit CPU (unit pemprosesan pusat), sembilan unit telefon bimbit, lima unit tetikus, satu unit modem jenama TM, satu unit router, satu rangkai kunci dan sekeping kad akses rumah,” katanya dalam satu kenyataan di sini hari ini.
Ujar Eng Lai, kesemua suspek terbabit dalam aktiviti judi dalam talian dan kesemua tiga wanita warga asing tidak mempunyai permit yang sah.

”Kesemua suspek ditahan direman di IPD Sentul untuk siasatan lanjut di bawah Seksyen 4(1)(g) Akta Rumah Judi Terbuka 1953 dan Seksyen, 6 (1) (C) Akta Imigresen 1959/63,” jelasnya.-K!ONLINE


Kosis kutip 148.3 tan sampah di 17 PPR
Oleh ISKANDAR SHAH MOHAMED

27 November 2021, 7:25 pm
SHAH ALAM – Sebanyak 148.3 tan sisa makanan dan bahan kitar semula berjaya dikutip dari 17 Program Perumahan Rakyat (PPR) di seluruh negara menerusi program Komuniti Sifar Sisa (Kosis).
Kutipan sampah bermula 2019 hingga bulan lalu itu meliputi 122.6 tan buangan kitar semula dan 25.7 tan sisa makanan.
Timbalan Menteri Perumahan dan Kerajaan Tempatan, Datuk Seri Dr. Ismail Abd. Muttalib berkata, kesemua sampah itu berjaya dikumpulkan menerusi pembabitan 25 peratus penduduk yang menyertai Kosis.
“Kutipan daripada penduduk di 17 PPR itu berjaya meraih pendapatan berjumlah RM46,257 yang dibeli oleh Perbadanan Pengurusan Sisa Pepejal dan Pembersihan Awam (SWCorp).
“Namun, jumlah kutipan sampah itu masih dianggap rendah walaupun mencapai sasaran 25 peratus penyertaan komuniti,” katanya ketika berucap merasmikan Majlis Konvensyen Mendaya Komuniti di bawah Dasar Kebersihan Negara di sini, hari ini.
Jelas Ismail, pihaknya menyasarkan sebanyak 40 peratus penduduk kawasan perumahan di seluruh negara menyertai Kosis pada tahun depan. -K!ONLINE


Bayar hutang bekas kekasih guna duit syiling
Oleh KOSMO!

27 November 2021, 7:00 pm
LONDON – Seorang wanita terkejut apabila bekas kekasih yang berhutang dengannya bertindak membayar semula hutang tersebut dengan menggunakan wang syiling yang diletakkan di dalam dua buah kotak kasut, lapor akhbar Daily Star semalam.
Annabelle Mackay mendedahkan perkara itu menerusi sebuah video yang dimuat naik menerusi akaun TikTok miliknya iaitu @annabellemackay.
Dalam video tersebut, Mackay dilihat mengunjungi sebuah mesin pengira wang untuk mengira kepingan duit syiling yang diterimanya.
“Apabila bekas teman lelaki anda yang menjengkelkan berhutang dengan anda,” demikian kenyataan dimuat naik bersama video tersebut.
Jumlah duit syiling yang diterima wanita itu adalah sebanyak £51.37 (RM290).
Netizen yang menonton video tersebut kemudiannya berkongsi pendapat di ruangan komen.

“Agak memalukan kerana mereka (bekas teman lelaki) terpaksa mencari syiling untuk dibayar kepada anda,” komen seorang netizen.
“Bekas teman lelaki anda adalah seorang genius,” komen seorang netizen lain. -AGENSI


Aifa rangkul kejuaraan Terbuka Malaysia
Oleh MUHAMMAD HELMEE RAMLI

27 November 2021, 7:34 pm
PEMAIN skuasy remaja negara, Aifa Azman melakar sejarah tersendiri apabila muncul juara pada kejohanan Terbuka Malaysia selepas menewaskan pilihan utama dari Mesir, Salma Hany 3-0 pada perlawanan akhir sebentar tadi.
Pada aksi yang berlangsung di Pusat Skuasy Nasional, Bukit Jalil itu, Aifa menampilkan aksi cemerlang apabila menguasai sepenuhnya permainan sebelum mencatat kemenangan mudah 12-10, 11-8, 11-4.
Kemenangan itu pastinya menyuntik semangat Aifa memandangkan dia akan menggalas misi bersama pasukan negara pada Kejohanan Berpasukan Asia yang dijadualkan bermula hujung bulan ini.
Terdahulu, pemain kelahiran Alor Setar, Kedah itu menampilkan aksi cemerlang pada pusingan awal apabila menewaskan pemain-pemain pilihan untuk mara ke perlawanan akhir.
Sebagai rekod, Aifa menjadi pemain wanita Malaysia keempat berturut-turut yang memenangi kejohanan itu selepas Rachel Arnold, S. Sivasangari serta pemain No.1 negara, Low Wee Wern.-K! ONLINE


Tiada kes varian Omicron di Malaysia setakat ini
Oleh MOHAMAD NAUFAL MOHAMAD IDRIS

27 November 2021, 4:52 pm
KLANG – Tiada rakyat Malaysia atau luar yang berada di negara ini yang dijangkiti varian baharu Covid-19, Omicron setakat ini.
Menteri Kesihatan, Khairy Jamaluddin berkata, Kementerian Kesihatan (KKM) mengambil maklum berhubung kewujudan varian baharu tersebut berdasarkan pengumuman yang dibuat Pertubuhan Kesihatan Sedunia (WHO) semalam.
“Kita telah melakukan tindakan awal seperti menyekat pengembara daripada negara Afrika Selatan, yang dipercayai tempat berlakunya varian Omicron.
“KKM akan meneliti laporan daripada WHO dan beberapa buah negara berhubung kewujudan varian ini di seluruh dunia untuk kita membuat tindakan sekatan terhadap mana-mana pengembara daripada negara yang kes varian Omnicron tinggi,” katanya selepas menyempurnakan majlis penyerahan dan perasmian Projek Kuarters dan Klinik Kesihatan Kapar di sini, hari ini.
Dalam pada itu, Khairy meminta mana-mana rakyat Malaysia yang pernah melawat Afrika Selatan dalam tempoh 14 hari kebelakangan ini untuk melakukan kuarantin kendiri selama 14 hari. -K! ONLINE.


Buang persepsi kerja seperti warga asing
Oleh ABDUL RAZAK IDRIS

27 November 2021, 5:08 pm
SHAH ALAM – Persepsi pihak tertentu bahawa pencari kerja warga tempatan dalam program Jelajah Selangor Bekerja (JSB) akan bekerja tanpa mendapat manfaat sewajarnya seperti warga asing adalah tidak benar.
Pengerusi Jawatankuasa Tetap Pembangunan Generasi Belia dan Sukan dan Insan negeri, Mohd. Khairuddin Othman berkata, sebaliknya mereka yang bekerja dalam industri perkilangan contohnya mendapat segala faedah sepenuhnya sebagai warga tempatan.
Katanya, kerajaan negeri sentiasa mengutamakan kebajikan para pekerja warga tempatan.
“Ada cabaran persepsi di kalangan masyarakat iaitu apabila bekerja di kilang adalah sama seperti warga asing ( tanpa faedah sepatutnya).
“Saya bercakap dengan sebahagian pencari kerja dengan memberikan kesedaran bahawa mereka tidak bekerja seperti warga asing sebaliknya rakyat negara ini dengan penuh manfaat dan faedah,” katanya kepada pemberita hari ini. -K! ONLINE.


Ikan naik harga hanya sementara
Oleh MOHAMAD HAFIZI BIN MOHD SAID

27 November 2021, 5:00 pm
BUKIT GANTANG – Kenaikkan harga ikan di pasaran buat masa ini bersifat sementara ekoran kekurangan bekalan akibat musim tengkujuh.
Pengerusi Lembaga Kemajuan Ikan Malaysia (LKIM), Datuk Syed Abu Hussin Hafiz Syed Abdul Fasal berkata, bagaimana pun pihak LKIM sentiasa memantau bekalan ikan dipasaran bagi mengelakkan kenaikkan mendadak hingga membebankan pengguna.
“Ini normal yang berlaku dalam pasaran kerana apabila musim tengkujuh atau ribut di laut pendaratan ikan berkurangan sebab nelayan tidak ke laut, maka harga akan naik sikit.
“Jadi sekarang ikan yang disimpan peniaga secara sejuk beku akan dikeluarkan terlebih dahulu untuk menstabilkan pasaran,” katanya.
Beliau berkata demikian pada Program Jelajah Prihatin Nelayan dan Penyerahan Bantuan Kotak Ikan Berinsulasi Persatuan Nelayan Kawasan (PNK) Sungai Tinggi, di Jeti Sungai Kelubong di sini,
hari ini.
Menurut Syed Abu Hussin, sekiranya bekalan ikan terputus pihaknya akan menambah bekalan ikan import bagi memenuhi penawaran dan permintaan pasaran dalam negara. -K! ONLINE.


Penunggang motosikal cedera, langgar kereta polis
Oleh HARRITH HISHAM

27 November 2021, 5:51 pm
PETALING JAYA – Seorang penunggang motosikal cedera ketika melarikan diri sebelum melanggar sebuah kenderaan polis di Kampung Pasir Ampang, semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kemalangan dipercayai berlaku apabila sebuah kereta peronda polis jenis Proton terserempak dengan seorang penunggang motosikal jenis 135LC dalam keadaan mencurigakan.
“Siasatan awal mendapati, suspek telah melarikan diri dalam keadaan berbahaya setelah melihat lampu suar yang dipasang oleh pihak peronda sebagai amaran untuk berhenti.
“Bagaimanapun, polis terus mengekori suspek sejauh lebih kurang 500 meter sebelum penunggang berkenaan bertindak melanggar bahagian sisi depan kereta peronda sehingga menyebabkan kecederaan di bahagian muka dan kepalanya,” katanya dalam satu kenyataan di sini hari ini.
Mohamad Farouk berkata, lelaki tersebut telah dibawa ke Hospital Ampang bagi mendapatkan rawatan.
“Hasil semakan lanjut, suspek didapati mempunyai tiga rekod lampau berkaitan dadah dan satu rekod ditangkap,” ujarnya.

Orang ramai yang menyaksikan kejadian diminta tampil untuk memberikan maklumat kepada Pegawai Penyiasat Trafik Ibu Pejabat Polis Ampang Jaya, Inspektor Navine Gunasegaran di talian 012-6436327. – K! ONLINE


Air ikat ‘mati’ pun kena caj 50 sen
Oleh KOSMO!

27 November 2021, 4:29 pm
PETALING JAYA- ‘Kalau benda ini ada dulu, aku dah kaya sekarang, berapa ramai minta air bungkus dulu,” itu antara reaksi diberikan pengguna media sosial apabila tular sekeping resit menunjukkan caj sebanyak RM0.50 dikenakan untuk mengikat bungkusan air.
Caj sebanyak RM0.50 hanya untuk mengikat ‘mati’ bungkusan air itu bukan sahaja disifatkan sebagai keterlaluan malah tidak masuk akal memandangkan perkara itu mudah dan senang untuk dilakukan oleh peniaga.
Menerusi perkongsian @usaidsubki di Twitter, lelaki itu menunjukkan sekeping resit daripada sebuah restoran di ibu negara dengan memaparkan jumlah keseluruhan pesanan sebanyak RM20.50.
Daripada jumlah itu, bayaran sebanyak RM7 dikenakan bagi menu nasi goreng ikan masin, tomyam (RM11), teh ais (RM2 serta caj ‘ikat mati’ sebanyak RM0.50.
“Terjumpa gambar ini di Facebook, sudahlah sayur dan roti naik harga, harga ikat mati pun kena caj sekarang,” tulisnya ringkas.
Perkongsian lelaki berkenaan mendapat lebih 4,293 ciapan balas selain 5,153 tanda suka daripada pengguna media sosial yang turut memberikan pelbagai reaksi berhubung perkara itu.

“Tak rasa kedai ini salah, sebab biasanya kalau kedai airnya dibungkus, harga akan mahal sikit sebab bila bungkus air lebih banyak, tapi nak buat macam mana, orang salah faham,” jelas @AmeerZachery.
“Dah tiba masanya untuk kurangkan air manis dan minum air masak, jimat RM2.50, boleh tambah duit beli sayur,” seloroh @TiadaCarut.
“Makin dasyat dunia sekarang, ikat mati pun kena RM0.50,” kata @Nrlizzahmank. -K! ONLINE


Geng Aruz buat hal, undang geram netizen
Oleh KOSMO!

27 November 2021, 4:34 pm
PETALING JAYA- Secara kebiasaannya lorong kanan digunakan bagi kenderaan yang mahu memecut manakala lorong kiri pula dikhususkan bagi pemandu yang memandu secara santai di mana-mana lebuh raya di negara ini.
Bagaimanapun, berbeza dengan situasi dialami seorang pengguna apabila dia terpaksa memandu perlahan di lorong kanan berikutan tindakan sekumpulan pemandu yang berkonvoi hingga menyusahkan orang lain.
Menerusi perkongsian video daripada pemilik Twitter dikenali sebagai @Nidaasifa, dia berasa kecewa dengan sikap pemandu yang menyertai konvoi dan memandu secara perlahan di lorong kanan lebuh raya.
Dalam video berdurasi 16 saat dikongsikan wanita itu, kelihatan deretan kereta Perodua Aruz dipandu secara perlahan di lorong kanan hingga menyebabkan pengguna lain terpaksa memecut di lorong kiri untuk memintas konvoi tersebut.
“Siapa dekat sini bapa adik beradik dia ada dalam persatuan kereta Aruz, tolong pesan kalau nak konvoi dekat lebuh raya jangan duduk lorong kanan ramai-ramai dan memandu perlahan, buat jalan sesak pagi-pagi,” ciapnya.
Wanita itu turut meminta konvoi tersebut untuk tidak menjadikan lebuh raya itu seperti milik mereka kerana boleh menyebabkan jalan sesak terutamanya ketika waktu pagi.

Dalam pada itu, rata-rata netizen turut bersetuju dengan wanita itu dengan menyifatkan situasi tersebut boleh mengundang marah orang ramai.
“Minat yang mendatangkan amaran dan menyusahkan orang,” sindir @NayeOra.
“Geng-geng konvoi yang tidak tahu adab ini semakin bertambah,” kata @bmpower81.
“Memang biadap la geng konvoi ini, selamba sahaja bolot jalan,” jelas @Haffismustafa.
“Memang bebal orang yang berkonvoi tetapi dia tiada ‘common sense’,” ujar @edrashyours. -K! ONLINE


Penumpang pesawat cemas diarah turun kerana akan meletup
Oleh KOSMO!

27 November 2021, 6:01 pm
CUIABA, BRAZIL – Penumpang sebuah pesawat Azul Brazilian Airlines berdepan detik-detik mencemaskan apabila mereka diarahkan keluar dari badan pesawat serta-merta kerana dikhuatiri akan ‘meletup’, lapor akhbar Daily Star semalam.
Pesawat jenis Airbus 320 dengan kod penerbangan 2751 tersebut ketika itu berada di Lapangan Terbang Antarabangsa Marechal Rondon di bandar Cuiaba. Ia berhenti secara tiba-tiba selepas dilaporkan mengalami kerosakan elektrik yang serius.
Anak kapal pesawat tersebut bergegas memberitahu penumpang untuk mengosongkannya secepat mungkin kerana dibimbangi akan ‘meletup’.
Salah seorang penumpang, Wenderson Campos memberitahu rangkaian berita tempatan G1 bahawa pesawat itu berhenti secara mengejut dan seorang pramugari bertindak menjerit meminta semua orang meninggalkan pesawat.
“Orang ramai mula menolak satu sama lain.
“Setelah membawa bayi turun, saya kemudiannya mendapatkan isteri saya yang cedera akibat terjatuh. Seorang wanita lain patah kaki dan seorang wanita hamil mengalami pengalaman buruk,’’ katanya.

Beberapa penumpang kemudiannya ditawarkan penerbangan alternatif selain pasukan penyiasat melancarkan siasatan untuk mengenal pasti punca kejadian.
Azul Brazilian Airlines berkata, perlepasan pesawat telah dibatalkan selepas juruterbang mengenal pasti terdapat kegagalan pada fungsi elektrik selain menekankan bahawa prosedur yang dijalankan adalah menurut protokol kecemasan bagi situasi seperti itu. – Agensi


Mandi Safar : Jakim panggil penceramah terlibat
Oleh MUHAMMAD AYMAN GHAFFA

27 November 2021, 5:14 pm
KOTA BHARU – Jabatan Kemajuan Islam Malaysia (Jakim) akan memanggil seorang penceramah yang membuat kenyataan mengelirukan mengenai amalan mandi Safar baru-baru ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, beliau sudah mengadakan perbincangan berhubung isu tersebut dan akan memantau perkara itu dengan kerjasama pihak Jakim.
Menurutnya, amalan mandi Safar itu jelas adalah khurafat kerana tiada bulan di dalam kalendar Islam yang menyatakan bahawa ada bulan-bulan tertentu sebagai sial.
“Amalan mandi Safar itu dilakukan pada zaman jahiliah dan ia tidak lagi diamalkan ketika ini. Berdasarkan apa yang dinyatakan oleh penceramah itu, amalan mandi Safar jelas khurafat.
“Insya-Allah, kita akan memanggil penceramah itu dalam masa terdekat untuk mendapatkan penjelasan mengenai perkara itu,” katanya pada sidang akhbar selepas menyampaikan bantuan kepada 18 keluarga mangsa kebakaran di Jalan Sultanah Zainab di sini hari ini.
Terdahulu, tular di media sosial sesi kuliah seorang penceramah yang dijalankan secara dalam talian yang memberi kenyataan mengenai amalan mandi Safar.

Dalam sesi tersebut, penceramah terkenal dari Kelantan itu diminta untuk mengulas mengenai pengharaman amalan pada hari Rabu minggu terakhir pada bulan Safar yang dipercayai antara usaha untuk menolak bala sepanjang tahun.
Penceramah itu memaklumkan bahawa ulamak terdahulu telah membuat solat hajat dan membacakan pada air untuk mandi, basuh kereta atau minum supaya selamat.
Menurutnya, amalan itu hanya sekadar atas pendapat ulamak, namun amalan mandi Safar adalah satu usaha dan bukan satu perkara yang wajib dilakukan. -K! ONLINE.


APMM rampas 39 set bubu naga di Pulau Aman
Oleh NOOR HASLIZA NUSI

27 November 2021, 5:13 pm
GEORGE TOWN – Maritim Malaysia (APMM) sekali lagi merampas 39 set bubu naga di tiga lokasi berasingan sekitar 3.4 batu nautika barat daya Pulau Aman dekat sini kelmarin.
Pengarah Maritim Negeri, Kepten Maritim Abd. Razak Mohamed berkata, rampasan dilakukan hasil aduan awam serta rondaan rutin OP Pertiwi antara pukul 6.45 petang hingga 7.55 malam.
“Pasukan operasi telah melakukan pemerhatian khusus terhadap lokasi aduan dan telah menjumpai 39 set bubu naga yang dipasang di perairan berhampiran Pulau Aman.
“Kesemua bubu naga dengan anggaran nilai hampir RM4,680 itu dirampas serta dibawa ke Jeti Polis Marin Batu Uban untuk tindakan lanjut,” katanya dalam satu kenyataan hari ini.
Beliau memberitahu, penggunaan bubu naga diharamkan kerana sifatnya yang tidak selektif dan boleh merosakkan ekosistem perairan serta menjejaskan sumber pendapatan nelayan lain.
Justeru jelasnya, pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan dengan menggunakan kaedah yang tidak dibenarkan.

Menurutnya, sebarang laporan, aduan dan kecemasan di laut boleh terus menghubungi Maritim Malaysia di talian 24 jam iaitu MERS 999 dan Pusat Operasi Maritim Zon Maritim Pulau Pinang di talian 04-2626146. – K! ONLINE


Kelantan tuntut penjelasan isu royalti
Oleh MUHAMMAD AYMAN GHAFFA dan ROSLIZA MOHAMED

27 November 2021, 4:44 pm
KOTA BHARU – Kerajaan negeri memohon kerajaan Persekutuan memberi penjelasan lanjut berhubung kenyataan Menteri Kewangan, Datuk Seri Tengku Zafrul Tengku Abdul Aziz mengenai isu pembayaran royalti petroleum kepada Kelantan baru-baru ini.
Menteri Besar Kelantan, Datuk Ahmad Yakob berkata, kerajaan Kelantan memandang serius jawapan bertulis yang dikemukakan Tengku Zafrul dalam Dewan Rakyat yang dilihat tidak selari dengan kenyataan terdahulu kerajaan Persekutuan.
“Berdasarkan rekod Majlis Kewangan Negara yang bersidang pada 7 Jun 2018 telah memutuskan bahawa kerajaan Persekutuan akan memansuhkan Program Wang Ihsan dan bayaran tunai petroleum disalurkan terus kepada kerajaan negeri.
“Bayaran tunai dan hasil pengeluaran Kelantan diperakui kerajaan Persekutuan dalam Dewan Rakyat pada 30 Oktober 2019 dan 28 Julai 2020 oleh Menteri Hal Ehwal Ekonomi dan Menteri di Jabatan Perdana Menteri (Ekonomi),” katanya dalam satu kenyataan akhbar di sini hari ini.
Baru-baru ini, Tengku Zafrul dalam jawapan bertulis di persidangan Dewan Rakyat berkata, Petronas tidak akan membuat bayaran royalti tunai kepada mana-mana negeri di Semenanjung termasuk Kelantan, sebaliknya akan dibuat dalam bentuk wang ihsan.
Mengulas lanjut, Ahmad berkata, kerajaan negeri tetap berpendirian bayaran tunai adalah kaedah tepat berdasarkan peruntukan yang jelas dalam Perjanjian 1975 antara Petronas dengan kerajaan negeri.

Sementara itu, Menteri di Jabatan Perdana Menteri (Ekonomi), Datuk Seri Mustapa Mohamed ketika mengulas perkembangan itu berkata, isu royalti antara yang telah dibincangkan dalam pertemuan kerajaan negeri Kelantan dengan Perdana Menteri, Datuk Seri Ismail Sabri Yaakob pada minggu lalu.
Menurut Mustapa, kunjungan hormat terhadap Ismail Sabri diketuai Ahmad sendiri yang diiringi Timbalan Menteri Besar, Datuk Mohd. Amar Nik Abdullah dan Setiausaha Kerajaan Negeri Kelantan, Datuk Nazran Muhammad.
“Tiga isu dibangkitkan iaitu (royalti) petroleum, air dan pembangunan di Kelantan. Semua perkara itu sedang diselaras dan kita sedang membincangkan di peringkat yang sesuai. Ia sedang dipertimbangkan” katanya.
Beliau berkata demikian kepada pemberita selepas mendengar taklimat berkaitan masalah miskin tegar semasa mengadakan lawatan dan menyantuni golongan berkenaan di sekitar Kampung Kelong di sini hari ini. – K! ONLINE.


PRN Sarawak: Bersatu beri laluan pada GPS
Oleh NUR ALINA HASSAN

27 November 2021, 3:17 pm
PAGOH – Parti Pribumi Bersatu Malaysia (Bersatu) memutuskan untuk tidak bertanding pada Pilihan Raya Negeri (PRN) Sarawak demi memberi laluan penuh kepada parti komponen mereka, Gabungan Parti Sarawak (GPS).
Presiden Bersatu, Tan Sri Muhyiddin Yassin berkata, keputusan itu dibuat setelah mengambil kira kemampuan GPS yang dilihat boleh memenangi kesemua 82 kerusi Dewan Undangan Negeri (DUN) sempena PRN, Disember ini.
Menurut beliau, tindakan itu dipercayai mampu memberikan kemenangan besar kepada GPS sekaligus membuktikan sokongan Bersatu yang menghormati parti berkenaan.
“Keputusan tidak mahu bertanding adalah bagi memastikan parti yang sudah ada di Sarawak itu menang dengan cemerlang dan itu juga hasrat pimpinan GPS,” katanya selepas merasmikan Persidangan Bersatu Bahagian Pagoh kali ke-3 di Dewan Belia Batu 28, Lenga, di sini, hari ini.
Bagaimanapun, Muhyiddin yang juga Pengerusi Perikatan Nasional (PN) berkata, beliau tidak menolak kemungkinan GPS sedia bekerjasama dengan parti-parti komponen PN bagi menghadapi Pilihan Raya Umum Ke-15 (PRU-15) nanti. -K! ONLINE.


Kes harian bawah 6,000
Oleh SITI A'ISYAH SUKAIMI

27 November 2021, 2:30 pm
PUTRAJAYA – Sebanyak 5,097 kes baharu dilaporkan hari ini, menjadikan jumlah kumulatif kes Covid-19 sebanyak 2,619,577 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data harian laman CovidNow dikemas kini sekali gus selepas tengah malam,” menurut ciapan Twitter beliau di sini hari ini. -K!ONLINE


Uyaina pernah diminta berlakon ‘minum’ di kelab malam
Oleh NUR EMIRA SAIZALI

27 November 2021, 4:02 pm
PETALING JAYA – Disebabkan kurang popular dan ‘suci’ daripada gosip liar, pelakon Uyaina Arshad mendedahkan pernah diminta berlakon ‘minum’ di kelab malam semata-mata untuk meraih publisiti segera.
Uyaina atau nama sebenarnya Shaidatul Naseha Uyaina Arshad, 29, berkongsi pengalaman tersebut selepas tular mengenai isu pelakon dipilih berdasarkan jumlah pengikut berjuta dan populariti.
“Saya juga pernah kena teruk sebelum ini. ‘Uyaina, awak tak popular, perlu ada gosip liar. Apa kata awak pergi ke kelab malam dan pegang saja gelas kemudian berlakon sedang ‘minum’.
“Kemudian kita rekod atau ambil gambar, pasti nama awak terkenal selepas itu,” dedah pengacara Wanita Hari Ini itu dalam satu ciapan Twitter.
Bercerita lanjut kepada pengikut Twitternya, situasi yang dianggap sangat teruk itu masih segar dalam ingatannya sehingga kini.
“Sangat teruk. Walaupun sudah empat tahun berlalu tetapi ayat tersebut masih segar dalam ingatan.

“Perkara itu juga sangat merendahkan maruah diri saya. Sebab jika saya ikut dan lakukan apa yang diminta, memang mudah untuk meraih populariti segera namun ibu saya pasti akan sangat kecewa dengan hal tersebut,” ujarnya lagi.
Dia bagaimanapun tidak mendedahkan sama ada individu yang memintanya melakukan hal tersebut daripada pihak stesen televisyen atau rumah produksi.
Semalam, kecoh dalam media sosial khususnya Twitter mengenai isu pemilihan pelakon berdasarkan jumlah pengikut media sosial selepas aktor popular, Nam Ron memuat naik tangkap layar syarat yang didakwa daripada sebuah syarikat penyiaran.
“Syarat pelakon: Fokus untuk mereka yang masih muda, popular dan mempunyai jumlah pengikut yang tinggi dalam Instagram.”
Perkara tersebut mendapat perhatian dan respons daripada ramai selebriti dan penggiat seni tanah air kerana kecewa dengan syarat pemilihan yang tidak masuk akal tersebut.- K! ONLINE


Isu kahwin dua, satu Malaysia kena ‘game’ dengan Tauke
Oleh MOHAMMAD SHAHEMY AZMI dan

27 November 2021, 2:37 pm
PETALING JAYA – Setelah segala kekecohan yang timbul apabila pelawak Tauke Jambu didakwa berkahwin sekali lagi, rupa-rupanya kontroversi tersebut hanyalah gimik untuk iklan promosi ubat kesihatan lelaki dan wanita.
Perkara berkenaan dijelaskan oleh Tauke atau nama sebenarnya Zamatul Amri Zakaria, 45, dalam sebuah video dimuat naik dalam Instagramnya semalam.
Video berdurasi dua minit 40 saat tersebut memaparkan adegan akad nikah yang berlangsung antara dirinya dengan seorang wanita bernama Shu seperti yang tular dalam media sosial sejak beberapa hari lalu.
Bagaimanapun jelas Tauke, acara pernikahan antara dirinya dengan Shu tidak wujud kerana itu semua hanyalah iklan untuk mempromosikan ubat kesihatan lelaki dan wanita yang diusahakan mereka.
“Astaghfirullahalazim. Macam mana, dah tengok? Sebenarnya acara itu atau pernikahan saya dengan Shu tak wujud. Itu hanyalah iklan yang kami berdua buat. Iaitu produk Shu dan saya, kami ‘kahwinkan’.
“Kami bekerjasama untuk jadikan bisnes ini, itu sahaja. Jadi dah terjawan segala teka-teki dan persoalan semua? Saya masih lagi ada seorang bini, belum dua lagi. Harimau kat rumah tu, matilah nak (seloroh),” ujarnya.

Biarpun meletuskan kontroversi dengan isu pernikahan kali kedua, namun pelawak sensasi itu menitipkan kepada orang ramai agar berhati-hati dalam menilai sesuatu berita.
“Pesanan daripada saya, supaya kita lebih berhati-hati dalam menilai sesuatu isu atau berita,” katanya.
Sejak beberapa hari lalu, nama Tauke sekali lagi menjadi bahan buah mulut orang ramai selepas sebuah video mendakwa dia bernikah dengan seorang wanita bernama Shu tular menerusi media sosial.
Dalam video tersebut, pelawak itu lengkap memakai persalinan baju Melayu berwarna putih sedondon dengan wanita terbabit.
Dia bagaimanapun bertindak mengunci mulut dan tidak menjawab pertanyaan media untuk mengesahkan kesahihan berita ‘pernikahannya’ tempoh hari. – K! ONLINE


Remaja di KB, Bachok ramai jadi mangsa rogol
Oleh ROHANA MOHD. NAWI

27 November 2021, 2:37 pm
PASIR MAS – Penggunaan media sosial dan kurangnya pendidikan agama kepada golongan remaja dipercayai menjadi antara penyumbang kepada peningkatan sebanyak 8.1 peratus kes rogol di Kelantan pada tahun ini.
Ketua Polis Kelantan, Datuk Shafien Mamat berkata, peningkatan itu dapat dilihat apabila sebanyak 86 kes dilaporkan sehingga November tahun lalu manakala 96 kes dalam tempoh sama pada tahun ini.
Katanya, berdasarkan laporan, kebanyakan remaja berusia 18 tahun ke bawah di daerah Kota Bharu diikuti dengan Bachok paling ramai menjadi mangsa dalam jenayah rogol di negeri ini.
“Polis menerima laporan daripada keluarga mangsa selain daripada pihak hospital selepas mangsa dibawa untuk rawatan. Ada juga kes yang tidak dilaporkan kerana mangsa tidak mahu polis mengambil tindakan terhadap suspek yang juga teman lelakinya.
“Kebanyakan laporan yang diterima adalah kes suka sama suka antara mangsa dan suspek. Disebabkan mangsa bawah umur, kes diklasifikasikan sebagai rogol,” katanya pada sidang akhbar semasa menghadiri Majlis Apresiasi Media bersama Polis Kontinjen Kelantan di Ibu Pejabat Polis Daerah Pasir Mas di sini semalam.
Mengulas lanjut, Shafien berkata, kebanyakan laporan dibuat selepas kejadian itu terbongkar kepada pengetahuan ibu bapa sehingga menyebabkan mereka tampil membuat laporan polis.

Menurutnya, lebih 90 peratus suspek kes rogol yang dilaporkan itu berjaya dikenal pasti malah ada yang sudah didakwa di mahkamah.
“Sehubungan dengan itu, saya menasihatkan kepada semua ibu bapa agar memantau pergerakan anak masing- masing bagi mengelak kejadian yang tidak diingini.
“Saya juga menyeru kepada semua pihak supaya mengambil berat kes melibatkan jenayah rogol selain memainkan peranan untuk menanganinya,” ujarnya. -K! ONLINE.


Kad merah: TMJ tak salahkan Safiq
Oleh MOHD SHARKAWI LONDING

27 November 2021, 3:07 pm
JOHOR BAHRU – Pemilik kelab bola sepak Johor Darul Ta’zim (JDT), Tunku Mahkota Johor (TMJ) Tunku Ismail Sultan Ibrahim sudah memaafkan kesilapan yang dilakukan anak buahnya, Safiq Rahim yang dilayangkan kad merah ketika beraksi separuh akhir kedua di Stadium Sultan Ibrahim, Iskandar Puteri dekat sini malam semalam.
Tunku Ismail bertitah semua manusia melakukan kesilapan dan kita semua tidak sempurna.
Jelas baginda, Safiq sudah menyatakan kekesalan atas tindakannya dan dia susah memohon maaf kepada semua pemain, jurulatih, staf dan dianggap sudah selesai.
“Setiap orang atau individu membuat silap. Kita manusia, we’re not perfect (kita tidak sempurna).
“Safiq kesal dengan tindakan dia dan dia minta maaf kepada semua players (pemain), coaches (jurulatih), staff (staf) dan that’s it (itu sahaja).
“Its over and we move on,”tulis baginda menerusi ciapan di laman Twitter miliknya hari ini.

Dalam saingan malam tadi, Safiq dikenakan kad merah selepas didapati mengasari dengan menghantukkan kepala pemain Terengganu FC (TFC), Faisal Halim.
JDT menang besar dengan agregat 4-1 selepas menewaskan skuad Sang Penyu 3-0 pada aksi separuh akhir kedua malam tadi.
Harimau Selatan akan bertemu dengan Kuala Lumpur City FC (KL City FC) di pentas akhir Piala Malaysia bagi merebut piala berprestij bagi edisi ke-100 tahun penganjurannya.-K! ONLINE.


Najib dakwa bukti penting kes 1MDB disembunyikan
Oleh FITRI HAZIM

27 November 2021, 2:49 pm
KUALA LUMPUR – Datuk Seri Najib Tun Razak mendakwa terdapat pihak yang cuba menyembunyikan beberapa bukti penting berkaitan siasatan kes 1Malaysia Development Berhad (1MDB) dan SRC International Sdn. Bhd.
Bekas Perdana Menteri itu berkata, bukti berkenaan melibatkan transaksi wang 1MDB didakwa dan beberapa nama telah diserahkan agar dapat siasatan dapat dijalankan bagi merungkai maklumat yang sengaja disembunyikan.
“Saya membuat laporan hari ini bagi meminta pihak polis menyiasat beberapa bukti penting disembunyikan daripada pengetahuan saya dan dan pasukan guamannya berkaitan kes 1MDB dan SRC Sdn. Bhd.
“Maklumat tersebut boleh menjadi bahan kepada pembelaan dalam kedua-dua kes yang dikaitkan dengan diri saya,” katanya ketika ditemui di Ibu pejabat Polis Daerah (IPD) Dang Wangi di sini hari ini.-K!ONLINE


Kanak-kanak 11 bulan pamer kehebatan bermain ‘snowboard’
Oleh KOSMO!

27 November 2021, 4:07 pm
BEIJING – Seorang kanak-kanak perempuan berusia 11 bulan di China menjadi sensasi internet kerana mempamerkan kehebatannya bermain snowboard, lapor laman berita Wionews semalam.
Wang Yuji yang belum boleh berjalan dengan betul dilihat bermain snowboard di sebuah resort berhampiran Beijing yang akan menjadi tuan rumah bagi Sukan Olimpik Musim Sejuk 2022 dalam masa beberapa bulan sahaja lagi.
Peluncur cilik itu dipakaikan but kecil oleh ibu bapanya selain badannya turut dipakaikan beberapa lapisan pakaian sebagai pelindung cuaca sejuk.
Sebaik dilepaskan, Yuji dilihat meluncur menerusi trek bersalji itu sambil ketawa kecil dan mendepakan tangannya.
‘’Kami memakaikannya kasut dan menyedari dia boleh berdiri menuruni cerun itu sendiri sambil mengimbangi badan,’’ kata ibu Yuji, Fan Xueyin.
Percubaan pertama Yuji bermain snowboard bermula pada dua minggu lalu dalam satu percutian keluarga. – Agensi


MOT gesa turunkan harga tambang penerbangan
Oleh MOHD. HUSNI MOHD. NOOR

27 November 2021, 4:20 pm
PUTRAJAYA – Kementerian Pengangkutan (MOT) menggesa semua pihak supaya mengambil tindakan segera menurunkan harga tambang penerbangan tanpa perlu campur tangan kerajaan.
Menterinya, Datuk Seri Dr. Wee Ka Siong berkata, pihaknya telah memanggil syarikat penerbangan iaitu Malaysia Airlines, AirAsia dan Malindo untuk berbincang bagi mengurangkan tambang penerbangan.
Beliau berkata, perbincangan itu khusus bagi membolehkan lebih ramai penumpang menikmati tambang penerbangan yang lebih rendah bagi tempoh akhir tahun ini.
“Sejurus pertemuan ini, Malaysia Airlines telah berjanji untuk menambah penerbangan tambahan ke Sarawak pada bulan Disember, sekali gus berupaya mengurangkan kadar tambang ke negeri tersebut.
“Suruhanjaya Penerbangan Malaysia (MAVCOM) dan Pihak Berkuasa Penerbangan Awam Malaysia (CAAM) juga bersedia untuk meluluskan lebih banyak lagi kekerapan penerbangan.
“Dalam masa sama, MOT telah menulis surat kepada Menteri Pengangkutan bagi negeri Sarawak, Yang Berhormat Datuk Lee Kim Shin pada 18 November lalu untuk meminta Kerajaan Negeri mengembalikan keputusan mengawal selia frekuensi perkhidmatan penumpang udara kepada MAVCOM.

“Jawatankuasa Pengurusan Bencana Sarawak dan Kementerian Pengangkutan Sarawak telah memutuskan untuk meningkatkan kekerapan penerbangan daripada 223 kepada 307 penerbangan seminggu ke Sarawak kepada Malaysia Airlines, Firefly, AirAsia, Malinda dan Scoot (Singapura), bermula 4 Disember ini hingga 5 Januari 2022,” katanya menerusi satu kenyataan semalam.
Katanya, beliau berharap kerajaan negeri akan segera mengembalikan jumlah kekerapan tersebut kepada 502, sama seperti sebelum pandemik Covid-19 melanda negara.
Ka Siong berkata, kerajaan memahami keresahan dan maklum balas orang ramai mengenai harga tambang penerbangan yang terlalu tinggi menjelang musim cuti penghujung tahun ini dan awal 2022.
Menurutnya, kerajaan mengingatkan kepada semua pemain industri supaya tidak mengambil kesempatan dengan menaikkan harga tambang bagi menampung kerugian yang dialami sebelum ini. -K! ONLINE.


Kos haji dijangka meningkat 50 peratus
Oleh MUHAMMAD AYMAN GHAFFA

27 November 2021, 3:02 pm
KOTA BHARU – Kerajaan menjangkakan kos untuk menunaikan ibadah haji bagi jemaah dari negara ini meningkat sehingga 50 peratus pada tahun depan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, sebelum ini, kerajaan Arab Saudi menetapkan jumlah kos haji sebanyak RM23,000 dan meningkatan itu boleh mencecah sehingga RM30,000.
Menurutnya, kenaikan itu secara dasarnya disebabkan oleh peningkatan Cukai Nilai Tambah (VAT) di Arab Saudi daripada lima peratus kepada 15 peratus pada tahun depan.
“Selain itu, perubahan prosedur operasi standard (SOP) yang diperkenalkan oleh kerajaan Arab Saudi semasa pandemik Covid-19 juga menyumbang kepada peningkatan kos haji.
“Sebagai contoh, jemaah haji ditempatkan di hotel mereka seramai enam orang sebilik sebelum ini dan apabila SOP baharu itu diperkenalkan, hanya dua orang jemaah sahaja dibenarkan tinggal sebilik. Bagaimanapun, sebarang perubahan mengenai kos haji akan diumumkan semula kelak,” katanya.
Beliau berkata demikian pada sidang akhbar selepas menyampaikan bantuan kepada 18 keluarga yang merupakan mangsa kebakaran dua minggu lalu di Jalan Sultanah Zainab di sini hari ini.

Mengulas lanjut, menurut Ahmad Marzuk, beliau meminta semua pihak bertenang mengenai perkara ini kerana Tabung Haji (TH) akan cuba untuk terus membantu menanggung sebahagian kos jemaah selepas ini.
Ujarnya, bagaimanapun, kerajaan masih belum dapat memberi keputusan mengenai jumlah sebenar tanggungan yang bakal dibantu Tabung Haji (TH) sekiranya kos haji meningkat.
“Kerajaan tidak pernah menaikkan kadar kos haji sejak 2001. Dalam tempoh itu, TH mengekalkan kos menunaikan haji sebanyak RM9,980 meskipun jumlah sebenar yang ditetapkan oleh kerajaan Arab Saudi adalah RM23,000,” katanya.
Dalam perkembangan sama, menurut Ahmar Marzuk, kerajaan masih belum mendapat sebarang makluman mengenai kuota jemaah haji daripada Arab Saudi pada tahun depan.
Tambahnya, bagaimanapun, kerajaan tetap akur dengan arahan yang diputuskan oleh Arab Saudi sekiranya kuota jemaah dikurangkan berbanding kuota sedia ada iaitu seramai 30,000 orang. -K! ONLINE.


Graduan autisme mahu jadi pakar teknologi
Oleh ZAKKINA WATI AHMAD TARMIZI

27 November 2021, 2:03 pm
SEREMBAN- Meskipun dilahirkan sebagai seorang autisme, ia sama sekali tidak menjadi penghalang buat Ahmad Zahiruddin Zailani, 25, untuk menggapai impian sebagai seorang pakar teknologi golongan berkeperluan khas.
Ahmad Zahiruddin semalam menjadi graduan Ijazah Sarjana Muda Pengajian al-Quran dengan Multimedia dari Universti Sains Islam Malaysia (USIM) pada majlis konvokesyen kali Ke-19 universiti tersebut yang berlangsung di Nilai dekat sini.
Anak sulung daripada lima orang adik beradik itu berkata, kehadiran pandemik Covid-19 turut memberikan dia peluang membantu proses pembelajaran secara dalam talian dengan menghasilkan lebih 49 video berkaitan mata pelajaran syariah dan usuluddin.
“Ketika pandemik Covid-19 kami menjalani pembelajaran dan pengajaran secara dalam talian, saya melihat tenaga pengajar banyak menggunakan lisan berbanding menggunakan bahan mengajar seperti video.
“Ketika menjalani latihan industri di Ummi Maktum USIM, saya tekad membantu menghasilkan lebih 40 video bagi membantu pensyarah,” katanya yang mendapat Purata Nilai Gred Kumulatif (CGPA) 3.20.
Ahmad Zahiruddin berkata, kedua ibu dan bapanya, Zailani Ahmad dan Hanes Mohd. Nasir menjadi tulang belakang yang sentiasa menyokong dan memberi semangat kepadanya selama ini.

“Sepanjang menyambung pengajian saya juga lebih suka menghabiskan masa mengulangkaji pelajaran dan ‘mentasmik’ bacaan al-Quran di Masjid USIM.
“Saya juga berhasrat untuk menyambung pengajian di peringkat sarjana dalam bidang pendidikan khas pada tahun hadapan di sebuah universiti tempatan di Bangi, Selangor,” katanya. -K! ONLINE.


Gaya permainan Southampton buat Klopp tak senang duduk
Oleh KOSMO!

27 November 2021, 12:30 pm
LIVERPOOL – Pengurus Liverpool, Jurgen Klopp mengingatkan barisan pemainnya agar tidak memandang rendah kemampuan Southampton menjelang aksi Liga Perdana Inggeris (EPL) di Anfield malam ini.
Klopp, 54, menegaskan, The Saints pastinya akan bangkit mempamerkan aksi terbaik selepas mereka dikejutkan dengan kekalahan 1-2 kepada Norwich City minggu lalu.
“Kami perlu bersedia sepenuhnya apabila bertemu Southampton kerana bagi saya, mereka adalah pasukan yang turut mengamalkan corak permainan gegenpressing.
“Saya sedikit lega kerana dapat merehatkan ramai pemain utama dalam perlawanan ini (aksi Liga Juara-Juara menentang Porto). Jadi, saya harap kami dapat kekalkan rentak semasa untuk aksi Sabtu ini,” katanya.
The Reds dijangka tidak menghadapi masalah untuk mengutip tiga mata penuh ke atas Southampton selepas berjaya mencatat kemenangan 2-0 ke atas Porto di Anfield kelmarin.
Sementara itu, Klopp tidak bimbang dengan tahap kecergasan dua penyerangnya, Sadio Mane dan Mohamed Salah yang tetap diturunkan menentang Porto meskipun Liverpool sudah layak ke pusingan kalah mati.

Dalam masa sama, pengendali dari Jerman itu lega kerana pemain pertahanan kiri, Andrew Robertson sudah boleh beraksi selepas pulih daripada kecederaan dan dimasukkan beraksi dalam babak kedua menentang Porto kelmarin.
Sebagai rekod, kemenangan ke atas Southampton malam ini membolehkan Liverpool terus menekan pendahulu EPL, Chelsea. – AGENSI


Tiket penerbangan ulang-alik KL-Miri RM10,792
Oleh MOHD RIDZAUDDIN ROSLAN

27 November 2021, 1:56 pm
PETALING JAYA- Tiket penerbangan bagi perjalanan domestik dari Kuala Lumpur ke Miri, Sarawak dilihat seakan tidak masuk akal apabila harganya mencecah RM10,792 bagi empat orang penumpang masing-masing melibatkan dua dewasa dan dua kanak-kanak.
Harga tiket ‘kayangan’ bagi empat orang penumpang itu sekali gus bersamaan dengan perjalanan ke lokasi terkenal di Eropah seperti Paris dan London yang memakan masa antara 13 ke 14 jam penerbangan.
Perkara itu dikongsi oleh seorang pengguna Twitter @ruffleseed apabila dia menunjukkan harga akhir yang perlu dibayar bagi penerbangan selama dua jam 20 minit pada 13 dan 24 Disember depan.
Menerusi perkongsian itu, harga tiket bagi dua orang dewasa pada 13 Disember 2021 ialah sebanyak RM3,183 dan jumlahnya juga sama bagi dua penumpang kanak-kanak.
Bagi penerbangan pulang pada 24 Disember, harga tiket penerbangan yang perlu dibayar ialah sekitar RM3,996.
“#Keluarga Malaysia, KL-Miri pergi balik RM10,700,” ciapnya ringkas.

Dalam pada itu, orang ramai turut memberikan reaksi pelbagai berhubung harga tiket ‘kayangan’ itu dengan ramai daripada mereka menyifatkannya sebagai terlalu mahal bagi penerbangan domestik.
“Cuti Krismas pergi Eropah lagi berbaloi,” kata @loveleena.
“RM2,600 boleh pergi beli tiket kapal KL-Paris sambung pula ke Iceland,” jelas @umie__.
“Kalau macam ini, baik ajak keluarga jumpa di luar negara, balik kampung sendiri pun mahal,” ujar @ibake browniesipoh.
Kosmo! Online semalam turut melaporkan harga tiket ke negeri Sarawak pada bulan Disember begitu mahal sehingga ada segelintir pengguna laman media sosial menyamakannya dengan kos penerbangan untuk ke London.
Kekecewaan terhadap harga tiket mahal itu dikongsikan penyanyi dan penari kebudayaan Alena Murang yang berasa kecewa dengan tindakan segelintir syarikat penerbangan mengambil kesempatan menaikkan harga tiket untuk ke negeri kelahirannya Sarawak.
Melalui satu perkongsian di laman sosial Instagram miliknya baru-baru ini, beliau terkejut apabila melihat tarikh tiket penerbangan yang hampir mencecah ribuan ringgit. -K! ONLINE.


Ibu, anak menang percutian ke angkasa lepas
Oleh KOSMO!

27 November 2021, 12:00 pm
SAINT JOHN’S, ANTIGUA DAN BARBUDA – Seorang ibu di Antigua dan Barbuda menjerit keseronokan apabila memenangi dua keping tiket pelancongan ke angkasa lepas tajaan firma Virgin Galactic, lapor akhbar New York Post kelmarin.
Keisha Schahaff, 44, teruja apabila pemilik syarikat angkasa lepas itu, Richard Branson membuat kejutan di kediamannya di Antigua untuk memberikan dua tiket pengembaraan ke angkasa lepas dengan menaiki kapal angkasa Virgin Galactic.
Setiap keping tiket itu adalah berharga  AS$450,000 (RM1.9 juta).
“Anda akan pergi ke angkasa lepas!” kata Branson kepada Schahaff.
Beberapa minit sebelum lawatan mengejut  oleh Branson, Schahaff memberitahu jutawan itu dan beberapa orang ahli pasukannya menerusi sidang maya aplikasi  Zoom bahawa dia sudah lama mengimpikan kehidupan di luar Bumi.
“Saya percaya mimpi boleh menjadi kenyataan, mungkin bukan pada ketika ini, namun ia akan menjadi kenyataan satu hari nanti,” katanya sambil menambah, anak perempuannya mahu turut serta dalam pengembaraan itu.

Schahaff memenangi hadiah tersebut dengan mengatasi hampir 165,000 peserta lain yang menyertai undian tersebut. Undian dikenali sebagai  Space for Humanity itu bertujuan untuk ‘menjadikan angkasa lepas boleh diakses kepada semua manusia’.
Tarikh penerbangan wanita itu belum ditetapkan, namun Schahaff akan menyertai seramai 700 individu lain yang telah membeli tiket pelancongan angkasa lepas itu. – AGENS